Summary: Ravimenestys nostaa siitosorin arvoa. Suomenhevosen astutusluvut ovat nousussa – osin hallitsevan Ravikuninkaan ansiosta.

Orimattilalainen Costello oli keväästä asti ennakkosuosikki Kuninkuusravien voittajaksi. Hallitsevaa kuningasta ei kuitenkaan nähdä viikonloppuna Lahden Kuninkuusraveissa.
 Päätös jäädä pois kotikisoista oli loppujen lopuksi helppo. Viime vuonna Rovaniemellä kuninkuuden voitannut Costello on pitkin kautta kärsinyt lihasongelmista.
 Nyt 10-vuotias ori voi paremmin, mutta kisa kuninkuudesta on raskas eikä omistajaperhe halua riskeerata heille tärkeän hevosen tulevaisuutta.
 – Costellon terveys on meille paljon isompi asia kuin ravikuninkuuden puolustaminen, paljastaa hevosta valmentava  Ville Herttua , 42.
 Oriin vaivat on paikannettu selkään. Herttuan mukaan todennäköisesti jokin fasettinivelistä aiheuttaa hermopinnettä. Vaivat tuntuvat kovassa rasituksessa.
 – Kotioloissa Costello voi elää ihan normaalia arkea.
 Orimattilalaisori saatetaan nähdä Lahden Kuninkuusraveissa tulevana viikonloppuna kuitenkin pr–tehtävissä.
 Lue myös: Hurja helle ja mäkäräiset piinaavat Kuninkuusravien ennakkosuosikkia – kolme kovaa ravuria lähtee hamuamaan himottua titteliä
 Pukille jopa kolmesti päivässä
 Suomen suosituin jalostusori on vaivoista huolimatta hoitanut siitosoriin työnsä koko kauden. Costello on keväästä alkaen käynyt kolme kertaa viikossa luovuttamassa spermaa lähellä kotitilaa sijaitsevassa Metsäpirtin siittolassa.
 – Kiireisimpään aikaan Costello käy siittolassa hyppäämässä pukille pari–kolme kertaa päivässä, kertoo Ville Herttua.
 Kuninkaalliset siemenet kiidätetään Nastolasta pikavauhtia eri puolille Suomea. Kuljetus hoituu pääasiassa linja-autolla. Lastin on oltava perillä samana päivänä.
 – Määränpäässä odottaa eläinlääkäri valmiina siementämään tamman.
 Costello pitää jalostusoriiden kärkisijaa hallussaan nyt kolmatta kautta. On osittain juuri hallitsevan ravikuninkaan ansiota, että suomenhevosen astutusluvut näyttävät hienoista nousua. Lämminverisiä hevosia puolestaan Suomessa syntyy tällä hetkellä vähemmän kuin aiempina vuosina.
 Vaaleampi varsa edessä on Vili, oikealta nimeltään Flossaus. Se on Costellon jälkeläinen.  Anna Liljefors
 Herttuan mukaan suomenhevosen suosiota on nostanut rodun säilyttämisen eteen tehty työ.
 – Suomenhevostalkoot kantavat hedelmää. Jotkut lämminverisiä aiemmin omistaneet ovat hankkineet suomenhevosia.
 Costellon varsoja on syntynyt noin 170. Vanhimmat ovat nyt yksivuotiaita. Omistajat ovat kehuneet oriin jälkeläisiä hyväluonteisiksi, kilpailunäyttöjä niillä ei vielä ole. Ensimmäiset ravikuninkaan jälkeläiset tulevat raviradoille parin vuoden kuluttua.
 Suvussa viisinkertainen ravikuningas Vieteri
 Pikkupojasta asti Pohjanmaalla hevostouhuissa mukana ollut Ville Herttua osti Costellon varsana, puhtaasti sen suvun perusteella.
 – Lähdin katsomaan sitä sukutaulu taskussa. Olin jo päättänyt ostaa sen.
 Costellon sukutaulussa komeilee monia hyvän juoksijan uran tehneitä suomenhevosia. Emä I.P. Pilkku on kolmannessa polvessa legendaarisen 1970-luvulla ratoja hallinneen ravikuningas Vieterin jälkeläinen.
 Kaarlo Partasen  ori oli ensimmäinen suomenhevonen, jonka palkintosumma ylitti miljoona markkaa. Vieteri on niin ikään viisi kuninkuutta voittaneiden Vekselin ja Vieskerin ohella menestynein ori kuninkuusravien historiassa.
 Tänä keväänä syntyneet varsat viettävät äidin kanssa suunnilleen puoli vuotta ennen vieroitusta emästä.  Anna Liljefors
 Ensinäkemällä Costello ei miellyttänyt Herttuan silmää, mutta tämä matkusti hiukan myöhemmin uudestaan Yläneelle katsomaan varsaa.
 – Silloin se oli reippaampi ja askel näytti hyvältä.
 Heli  ja  Matti Säterin  kasvattaman Costellon juoksijanlahjat tulivat esille parivuotiaana. Ensimmäiset startit ravikilpailuissa ori juoksi 3-vuotiaana.
 – Siihen aikaan uskalsin jo veikata, että hevonen tulee menestymään.
 Koko perheen Costello
 Ravikuningas Costellon viralliset omistajat ovat perheen lapset  Hanna Herttua , 9, ja  Tommi Herttua , 8. Käytännössä ori on koko perheen hevonen.
 Omistajat antavat ravikuninkaalle kuivaa leipää.  Johanna Talasterä / Yle
 Oriin hoito on pääasiassa Ville Herttua vaimon,  Tia Malisen , 35, käsissä. Nykyään hän valmentaa sitä.
 – Costellosta on tullut minulle todella läheinen hevonen. Kotona sitä hoitaessani, se on ystävällinen ja lempeä.
 Kilpailupaikalle saavuttaessa ori Malisen mukaan syttyy.
 – Mitä isommat ravit ja mitä enemmän yleisöä, sitä korskeammaksi Costello kasvaa, sanoo Malinen.
 Lapsille ori on iso osa elämää. He ovat usein mukana raveissa ja seuraavat silmä tarkkana hevosensa menestystä.
 – On niin hieno katsoa, kun se juoksee, sanoo Hanna Herttua.
 Voittotilillä yli puoli miljoonaa euroa
 Costello käytännössä elättää perheen muita hevosia. Menestyvä ori on talouden tukijalka.
 – Kyllä se meitä ihmisiäkin oikeastaan elättää, vaikka työelämässä olemmekin, sanoo Ville Herttua.
 Costellon palkintosumma Suomen Hippoksen Heppa-järjestelmässä on 587 235 euroa. Siitosoriin ura tuo säännöllistä tuloa. Ravikuninkaan astutus- ja varsamaksu ovat tällä kaudella yhteensä 1 100 euroa jokaisesta elinkelpoisesta varsasta.
 – Jalostuspuolella on iso merkitys meille taloudellisesti. Se on varmempaa tuloa kuin ravien palkintorahat.
 Yhteensä jälkeläisiä on nyt listattu 170. Kuluvan kauden hinnoilla oriin kahden vuoden tulot siitoksesta olisivat bruttona 187 000 euroa.
 Varsat hoitavat toisiaan hampailla rapsuttelemalla.  Anna Liljefors
 Herttua on varautunut siihen, että jälkeläisten määrä putoaa jossain vaiheessa. Notkahdus tulee usein neljännen astutuskauden korvilla.
 – Jos jälkikasvu sen jälkeen kilpauran aloittaessaan menestyy, siitosoriin suosio lähtee uuteen nousuun.
 Rovaniemen kuninkuusreissu on muistoista parhaita
 Koko Herttua–Malisen perhe oli mukana viime kesänä, kun Costello lähti Rovaniemelle tavoittelemaan ravikuninkuutta. Viikon kestänyt reissu on jättänyt mahtavia muistoja.
 – Kaksi elämäni hauskinta viikkoa ovat varmaan rippileiriviikko nuorena ja viime kesän kuninkuusravimatka, sanoo Ville Herttua.
 Hienon viikon kruunasi Costellon ravikuninkuus, joka tuli hienoisena yllätyksenä omistajille. Siitä huolimatta, että Costello oli ollut ykkösenä pitkin kautta kuninkuusravirankingeissa.
 – Meille soviteltiin ennakkosuosikin viittaa, mutta emme suostuneet ottamaan sitä niskaamme, kertoo Herttua.
 Ohjastajan kuolema jätti ison aukon
 Rovaniemellä Costellon ohjasti kuninkaaksi  Risto Tupamäki , joka kuoli tänä keväänä tapaturmaisesti metsätyömaalla. Ville Herttuan mukaan Tupamäki ei ollut heille ainoastaan ohjastaja. Hän oli tärkeä tukipilari, jolta kysyttiin neuvoa Costellon suhteen monta kertaa.
 – Riston kuolema jätti valtavan tyhjän aukon. Emme ole oikein vieläkään päässeet siitä yli.
 Risto Tupamäki Costellon ohjaksissa Jyväskylässä kesäkuussa 2018.  Hippos
 Costellon ja sen pitkäaikaisen ohjastajan yhteistyö oli saumatonta. Ville Herttua tuntee hevosensa läpikotaisin ja on itsekin ajanut sitä usein. Silti hän ei koskaan tule yltämään siihen, mihin Tupamäki oriin kanssa pääsi.
 – Costellon ja Riston yhteistyö oli eleetöntä. Siinä näkyi vahva side miehen ja hevosen välillä.
 Risto Tupamäen kuolema on yksi syy siihen, miksi Lahden Kuninkuusraveista pois jääminen ei harmita niin paljon.
 – Tässä tilanteessa sivuun jättäytyminen tuntuu oikeastaan jotenkin oikealta.
 Nykyään Costellon rattailla kilparadalla istuu Risto Tupamäen poika Antti. Herttua odottaa  Antti Tupamäen  ja hevosen yhteistyöltä paljon, kunhan ori ensin toipuu täysin.
 "Costello jää tälle tontille"
 Costello on ensimmäinen Herttua-Malisen perheen hevosista, joka on yltänyt tälle tasolle. Herttua kertoo unelmoineensa, että vielä joskus omistaisi hevosen, joka yltäisi mukaan kilpaan kuninkuudesta.
 – En unelmissakaan ajatellut, että hevoseni voisi jopa voittaa ravikuninkuuden.
 Costello teki sen.
 Ei ihme, että ori on omistajiensa elämän hevonen. Jos kaikki menee hyvin, sillä on enimmillään viisi vuotta kilpauraa jäljellä. Suomenhevosen kilpailuoikeus raveissa päättyy 15-vuotiskauteen.
 – Mutta loppuun hevosta ei ajeta! Costello saa lopettaa uransa huipulta.
 Kilpauran jälkeen se on ansainnut eläkevuotensa kotona perheen parissa.
 – Jos se meistä on kiinni, Costello ei koskaan joudu lähtemään tältä tontilta.
 Costellon jälkeläinen Elli on oikealta nimeltään Ellipsi. Tammavarsa sai nimensä Haloo Helsinki-yhtyeen solistin mukaan.  Johanna Talasterä / Yle

Costello tunnetaan huippuravurina, mutta se on myös kysytty siitosori – kuninkaan siemen on Suomen halutuinta


Summary: Meyer Turun telakalla leikataan uuteen alukseen ensimmäinen teräslevy tiistaina.

Meyer Turun telakalla aloitetaan tiistaina uuden loistoristeilijän rakentaminen. Uuden laivan nimeksi tulee Ylen tietojen mukaan Costa Toscana.
 Tähän asti tuotantonimellä kulkeneelle NB-1395 alukseen leikataan ensimmäinen teräslevy juhlallisuuksien saattelemana. LNG-käyttöisen laivan bruttovetoisuus 180 000 GT ja laivaan mahtuu 6 600 matkustajaa.
 Costa Cruises tilasi kaksi alusta Turun telakalta. Ensimmäinen, 337-metrinen Costa Smeralda valmistuu tämän vuoden lokakuussa ja on suurin alus kymmeneen vuoteen, kun valmistuu telakalla. Toscana on saman kokoinen.
 Lue lisää:
 Meyer Turun telakalle uusi risteilylaivatilaus
 Loistoristeilijän runkotyöt alkuun Turun telakalla
 Telakoille halutaan käyttöön rakennusalalta tuttu veronumerojärjestelmä – Meyer Turun telakka ei kommentoi linjausta
 Palo pelästytti rakenteilla olevassa risteilijässä Turussa

Meyer Turun telakalla aloitettiin jälleen uuden laivan rakentaminen – uuden risteilijän nimeksi tulee Costa Toscana


Summary: Teosta epäilty 33-vuotias ohjelmistoinsinööri jäi kiinni kun hän kerskui tekemisistään verkossa.

Yhdysvaltalaispankki Capital One kertoo joutuneensa massiivisen tietomurron kohteeksi. Hakkeri pääsi käsiksi yli sataan miljoonaan luottokorttihakemukseen tämän vuoden maaliskuun ja heinäkuun välisenä aikana.
 Kyseessä on yksi suurimmista tietomurroista, joita on tehty isoon pankkiin. Capital One on yksi suurimmista luottokorttien myöntäjistä Yhdysvalloissa.
 Pankin lausunnon  mukaan murto koskee sataa miljoonaa asiakasta Yhdysvalloissa ja kuutta miljoonaa Kanadassa.
 Hakkeri on saatu kiinni, ja hänet pidätettiin maanantaina.
 Tietomurrosta epäilty 33-vuotias ohjelmistoinsinööri jäi kiinni, kun hän kerskui tekemisillään GitHub-verkkosivustolla. Julkaisun nähnyt toinen käyttäjä ilmoitti asiasta pankille, joka otti yhteyttä liittovaltion poliisiin FBI:hin varmistuttuaan murrosta.
 Syytekirjelmästä käy ilmi, että hakkeri yritti jakaa tietoja muiden kanssa internetissä, kertoo  CNN .
 – Vaikka olen kiitollinen tekijän kiinnijäämisestä, olen samalla syvästi pahoillani tapahtuneesta, Capital Onen toimitusjohtaja  Richard D. Fairbank  sanoi pankin  tiedotteen mukaan .
 Kirjautumistiedot turvassa
 Hakkeri pääsi käsiksi 140 000 luottokorttiasiakkaan henkilötunnukseen ja 80 000 pankkitilin numeroon ja noin miljoonan kanadalaisen sosiaalivakuutusnumeroon. Lisäksi hänelle päätyi valtava määrä nimiä, osoitteita ja sähköpostiosoitteita sekä muita tietoja, kertoo pankki tiedotteessaan.
 Pankin mukaan luottokorttitilien numeroita tai kirjautumistietoja ei vuotanut ja yli 99 prosenttia henkilötunnuksista on turvassa.
 Tällä hetkellä ei ole todisteita siitä, että tietoja olisi käytetty petoksissa, mutta pankki jatkaa tilanteeen tutkimista, kertoo  Britannian yleisradioyhtiö BBC .
 Yli sadan miljoonan dollarin lasku pankille
 Pankin mukaan osa hakemusten mukana varastetuista tiedoista oli koodattu salakirjoitukseksi. Näin oli tehty esimerkiksi henkilötunnuksille. Sen sijaan nimet, osoitteet, syntymäpäivät ja luottokortin käyttötiedot olivat suojaamattomia.
 Viranomaiset löysivät maanantaina hakkerin asunnosta laitteita, joille varastetut tiedot oli tallennettu. Naista odottaa jopa viiden vuoden tuomio ja 250 000 dollarin sakot, jos oikeus toteaa hänet syylliseksi.
 Capital One arvioi, että tietomurto maksaa sille tänä vuonna 100–150 miljoonaa dollaria. Luottoyhtiö Equifax sopi viime viikolla 700 miljoonan dollarin korvauksista omassa tietomurtoskandaalissaan. Lähes 150 miljoonan asiakkaan tiedot päätyivät vääriin käsiin toissa vuonna.
 Lue myös :
 Bulgaria kertoo ottaneensa kiinni hakkerin, jonka epäillään varastaneen miljoonien verotiedot
 British Airwaysille lätkäistiin Britannian historian suurimmat tietomurtosakot – satojentuhansien henkilö- ja luottokorttitietoja vääriin käsiin

Pankki joutui jättimäisen tietomurron kohteeksi Yhdysvalloissa – hakkeri anasti yli 100 miljoonan luottokorttihakemuksen tiedot


Summary: RKP:n Ida Schauman jätti ilmoituksensa myöhässä.

Perussuomalaisten europarlamentaarikko  Teuvo Hakkarainen  on rikkonut vaalirahoituslakia. Hakkarainen ei ole tehnyt lain määräämää ilmoitusta vaalirahoituksestaan eurovaaleissa.
 Ilmoitusten jättöaika umpeutui eilen.
 Hakkarainen on ainoa euroedustaja, jolla on vaalirahoitusilmoitus tekemättä. Myös RKP:n  Ida Schauman  rikkoi vaalirahoituslakia jättämällä ilmoituksensa myöhässä. Kaikki muut europarlamenttiin valitut toimittivat ilmoituksensa lain puitteissa.
 Hakkarainen sanoo unohtaneensa ilmoituksen tekemisen, ja että hän tekee sen tänään.
 – Se on jäänyt , kun on niin paljon menoa. Eipä siinä paljon ilmoitettavaa ole, hän sanoo.
 Vaalirahoitusilmoituksen laiminlyönnistä ei saa rangaistusta, mutta jos ilmoitus kehotuksista huolimatta kovin viipyy, Valtiontalouden tarkastusvirasto voi tehostaa kehotusta uhkasakolla.
 Vaalirahoitusilmoitukset löytyvät Valtiontalouden tarkastusviraston  vaalirahoitusvalvonta-sivustolta .

Teuvo Hakkarainen rikkoi vaalirahoituslakia – eurovaalien vaalirahailmoitus tekemättä


Summary: Viranomaiset ovat lopettaneet etsinnät pohjoisessa  Manitobassa tuloksettomina.  Poliisille tulleen vihjeen mukaan murhista epäillyt olisi nähty kaatopaikalla York Landingin pikkukylässä  sunnuntaina.

Viranomaiset ovat lopettelemassa etsintöjään York Landingin alueella. Myös ilmavoimat liittyi viikonvaihteessa 18- ja 19-vuotiaiden kanadalaismiesten etsintöihin. Kaksikkoa epäillään kolmen ihmisen, australialais-yhdysvaltalaisen turistipariskunnan ja kanadalaisprofessorin kuolemasta Brittiläisessä Columbiassa.
 Kanadan valtalehti  The Globe and Mail  kertoi tiistaina, että etsintöjä keskitetään jälleen Gillamiin, josta löydettiin palava auto ilmeisesti miesten jäljiltä viikko sitten. Etsinnöissä on mukana valvontadrooneja ja koiria.
 Etsinnät keskitettiin rikospaikoilta yli 300 kilometrin päässä sijaitsevaan York Landingiin sen jälkeen kun vapaaehtoinen valvontapartio raportoi nähneensä miehet sunnuntain ja maanantain välisenä yönä York Landingissa. Se on pieni, noin 440 asukkaan kylä Manitoban provinssissa.
 Kanadan poliisin epäillyistä kolmoismurhaajista julkaisema kuva. RCMP / EPA
 Havainnon tuntemattomista kulkijoista teki kaksi paikallisen katupartion jäsentä. Miehet pakenivat partiota metsään. Vahvistamattomien tietojen mukaan pakenijoiden jäljiltä löydettiin vaatteita, roskia ja ruoantähteitä.
 Vaikka etsittyjä miehiä ei suuretsinnöissä löydetty, York Landingin asukkaita kehotetaan edelleen pysyttelemään sisätiloissa, sillä pakenijoita luonnehditaan erittäin vaarallisiksi. Maasto etsintäalueella on erittäin vaikeakulkuista. Metsissä ja esimerkiksi York Landingin kaatopaikalla liikkuu karhuja.
 York Landingiin pääsee kesäisin ainoastaan lentäen tai kahdessa tunnissa yhteyslautalla. 25 kilometrin päässä kylästä etelään sijaitsee rautatie.
 Toisen epäillyn isä syyttää poikansa vaikeuksista särkynyttä kotia
 Miesten etsinnät ovat herättäneet Kanadassa poikkeuksellisen suurta mielenkiintoa. Tiedotusvälineet ovat haastatelleet kaksikon omaisia ja ystäviä.
 Bryer Schmegelskyn  isä  Alan Schmegelsky  sanoo, että hänen poikansa vaikeudet ovat alkaneet lapsuudessa. Vankilassa olleen ja nykyisin asunnottoman isän mukaan yhteiskunta ei ole kyenneyt auttamaan avioliiton rikkoutumisesta syntyneissä ongelmissa. Isä kertoo, ettei hän nähnyt poikaansa vuosiin tämän lapsuudessa.
 Lue myös:
 Ilmavoimat liittyi kolmoismurhasta epäiltyjen nuorukaisten etsintöihin Kanadassa – etsintäalueella havaittiin jääkarhu
 Kanadan syrjäseudulla suuretsinnät kolmesta murhasta epäiltyjen nuorukaisten löytämiseksi – Vaikea maasto ja hyttyset riesana

Kanadan poliisi ymmällään: Oudosta murhasarjasta epäilty mieskaksikko kateissa jo toista viikkoa


Summary: Pankkitoiminnassa voitto supistui, vakuutuksissa alkuvuosi oli menestyksekäs

OP-ryhmän voitto ennen veroja supistui tammi-kesäkuussa 415 miljoonaan euroon vuoden takaisesta 425 miljoonasta eurosta. Tulos supistui sekä vähittäis- että yrityspankkitoiminnoissa. Sen sijaan vakuutuksissa OP:n alkuvuosi oli menestyksekäs.
 – Tulosta laskivat poikkeuserät, kuten johdannaisten arvostusmalleihin tehdyt muutokset ja viranomaismaksujen kirjauskäytäntöjen muutokset, kertoo pääjohtaja  Timo Ritakallio  tulostiedotteessa.
 Ritakallion mukaan OP:n alkuvuosi eteni tavoitteiden mukaisesti. Asiakasliiketoiminta oli hänen mukaansa hyvässä vireessä, ja asiakasliiketoiminnan tuotot, erityisesti korkokate ja nettopalkkiotuotot kasvoivat.
 – Yhtenä strategisena painopisteenämme on saada tuottojen kasvuvauhti suuremmaksi kuin kulujen kasvun vauhti. Alkuvuonna saimme aikaan käänteen, ja tuottojen kasvuvauhti oli yli viisi prosenttia kulujen laskiessa samaan aikaan lievästi. Olen iloinen tästä käänteestä, Ritakallio sanoo.
 "Markkinaosuus kehittyi suotuisasti"
 Ritakallio arvioi, että OP:n markkinaosuus kehittyi suotuisasti vuoden ensimmäisen puoliskon aikana. Finanssikonserni tavoittelee tämän vuoden aikana kahden miljoonan omistaja-asiakkaan rajan ylittämistä. Alkuvuonna heidän määränsä nousi 1,95 miljoonaan.
 Luottokanta kasvoi 6 prosenttia vajaaseen 90 miljardiin euroon vuoden takaisesta 84 miljardista eurosta. Hallinnoitavien varojen määrä ylitti kesäkuun lopussa 77 miljardia euroa. Ritakallion mukaan sijoitustoiminnan tuotot säilyivät hyvinä.

OP:n tulos laski kymmenellä miljoonalla – poikkeuserät painoivat


Summary: Poliisi jatkaa tapahtumien kulun selvittämistä.

Loimaalla sattui tiistaina aamuyöllä liikenneonnettomuus jossa menehtyi paikkakuntalainen 90-luvulla syntynyt mies.
 Valtatie 9:llä kohti Turkua ajanut henkilöauto oli tuntemattomasta syystä ajautunut tien oikealle puolelle ja pyörinyt katon kautta ympäri, kertoo Lounais-Suomen poliisi tiedotteessaan.
 Kuljettaja menehtyi tapahtumapaikalla.
 Poliisi jatkaa tapahtumien kulun selvittämistä liikenneturvallisuuden vaarantamisena ja kuolemansyyntutkintana.

Auto pyörähti katon kautta ympäri Loimaalla, kuljettaja kuoli tapahtumapaikalla


Summary: Muutaman heikon istutusvuoden jälkeen lohenpoikasten määrä on kasvanut Luonnonvarakeskuksen mukaan tavoitetasoon.

Luonnonvarakeskus on lisännyt merilohen istutusmääriä Kymijoelle viime vuosina.
 Tänä vuonna Luonnonvarakeskus istutti lohen kaksivuotiaita vaelluspoikasia Kymijokeen reilut 98 700 kappaletta, mikä on tuplasti enemmän kuin esimerkiksi kaksi vuotta sitten.
 Taustalla on muutamia heikompia istutusvuosia. Aallonpohja koettiin vuonna 2015, jolloin merilohen vaelluspoikasia istutettiin Kymijokeen vain reilut 13 200 kappaletta. Istutusmäärät vaihtelevat viljelymenestyksen mukaan.
 – Mädin puolella oli puutteita siihen aikaan, kun muutama vuosi sitten istutettuja kaloja alettiin kasvattaa. Emme saaneet tarvittavia kasvatusmääriä, Luonnonvarakeskuksesta johtava asiantuntija  Petri Heinimaa  selvittää.
 Heinimaan mukaan nyt on palattu takaisin Luonnonvarakeskuksen istutusten tavoitetasoon.
 Kymijoki alkaa Lahden tienoilta Päijänteestä, josta se Kouvolan kautta virtaa Itämereen. Valuma-alueeltaan ja virtaamaltaan Kymijoki on Suomen neljänneksi suurin joki.
 Päijänteen ja meren välillä on 12 voimalaitosta ja useita säännöstelypatoja, jotka estävät lohen luonnollisen nousun jokea pitkin.
 Jokipoikasia istutetaan taas tauon jälkeen
 Kolmen viime vuoden ajan Kymijokeen on pitkän tauon jälkeen istutettu vaelluspoikasten lisäksi myös yksivuotiaita jokipoikasia. Niitä on jokeen saatu vuosittain 50 000 kappaletta. Edellisen kerran yksivuotiaita poikasia on istutettu Kymijokeen vuosina 2007–2011.
 Lohet viettävät joessa poikasvuotensa eli yleensä kahdesta neljään vuotta. Sen jälkeen ne suunnistavat merelle kasvamaan ja palaavat aikanaan syntymäjokeensa kutemaan.
 Kymijokeen istutettu lohenpoikanen. Juha Korhonen / Yle
 Kymijokeen istutettu vaelluspoikanen lähtee vaeltamaan kasvualueelleen Itämeren pohjoisosiin. Jokipoikaset puolestaan jäävät istutuksen jälkeen vuodeksi Kymijokeen, kunnes seuraavana keväänä lähtevät omaan tahtiinsa vaeltamaan.
 – Kalat leimaantuvat pikkuisen paremmin jokeen, kun ne pystyvät olemaan siellä pidempään. Lohi sinänsä leimautuu istutuspaikkaansa aika hyvin. Lisäksi tavoitteena on ollut rakennettujen kalateiden yläpuolisen alueen hyödyntäminen ja tukeminen, Petri Heinimaa kertoo.
 Kymijoen suunta näyttää hyvälle
 Kymijokeen on Luonnonvarakeskuksen mukaan istutettu enimillään noin 350 000 lohen vaelluspoikasta. Istutusmäärät ovat kuitenkin pienentyneet noin 150 000 vaelluspoikaseen. Tämä johtuu Luonnonvarakeskuksen mukaan määrärahojen ja vesistön kuormittajille asetettujen istutusvelvoitteiden pienenemisestä.
 Luonnonvarakeskuksen sopimuskasvatustoimintaa seuraa ja ohjaa maa- ja metsätalousministeriö. Ainakin seuraavat pari vuotta  Luonnonvarakeskuksen tekemät istutusmäärät  Kymijokeen ovat jatkumassa nykyisellä tasolla.
 Istutusten tarkoitus on tukea lohen luontaista lisääntymistä. Heinimaan mukaan luontainen lisääntyminen on pikkuhiljaa vahvistunut Kymijoessa. Suunta on hyvä.
 – Esimerkiksi Torniojoelta ja Ruotsin puolelta jokialueilta on raportoitu lohien apaattisuutta. Ruokavirasto on tutkinut sitä vitamiinin puutteena. Kymijoen suunnalta tällaista ei toistaiseksi ole kuulunut. Siinä mielessä ainakin tällä hetkellä näyttää ihan valoisalta.
 Lue seuraavaksi:   Lohi on sopeutunut täydellisesti synnyinjokeensa — hävinnyt lohikanta vie mukanaan tuhansien vuosien kehityksen

Istutuskalojen puute piinasi Kymijokea – nyt apuun tuli 150 000 lohenpoikasta


Summary: Yrityksiä kiinnostavat erityisesti opiskelijoistaan tunnetut rannikkokaupungit.

Sähköpotkulautoja kadulta vuokraavat yritykset pyrkivät laajentamaan toimintaansa Suomessa. Uusia kaupunkeja on tavoiteltu aktiivisesti ja suunnitteilla on ainakin yksi kampanja syksyksi.
 Kaupungit kuitenkin suhtautuvat uuteen kulkuvälineeseen vielä varauksella.
 Kaupunkien mukaan sähkökäyttöinen liikkuminen tukee ilmastotavoitteita, mutta lautojen turvallisuus huolettaa. Pääkaupunkiseudun kokemuksia on seurattu tänä kesänä tarkasti, sillä useassa kaupungissa uskotaan lautojen yleistymiseen.
 Sähköpotkulautoja voi vuokrata kadulta tällä hetkellä Helsingissä, Espoossa, Turussa ja Tampereella.
 Yritykset etsivät yhteistyökumppaneita
 Suomessa toimii tällä hetkellä kolme sähköpotkulautoja kadulta vuokraavaa yritystä; Voi Scooters, Tier ja Hoop. Lisäksi on potkulauta-asemia toimittava Samocat Sharing.
 Ruotsalaisen Voi Scootersin lautoja löytyy Helsingistä, Turusta ja Tampereelta. Yrityksestä kerrotaan, että he pyrkivät toimimaan tiiviissä yhteistyössä kaupunkien kanssa.
 – Selvitämme jatkuvasti mahdollisuuksia laajentaa potkulautojen saatavuutta Suomessa, mutta uusia kaupunkeja ei juuri nyt ole ilmoitettavana, vastaa viestintäkonsultti  Niko Haikala  sähköpostitse.
 Suomalainen startup-yritys Hoop vuokraa sähköpotkulautoja Helsingissä. Yritys vastaa Ylelle, että he etsivät parhaillaan paikallisia partnereita toiminnan käynnistämiseen uusissa kaupungeissa Suomessa ja ulkomailla.
 – Vähän pienemmät kaupungit ovat osa kotimaan kasvusuunnitelmaamme, mutta todennäköisesti vasta keväällä 2020, vastaa RideHoopin hallituksen puheenjohtaja  Khalifa Laaksonen .
 Sähköpotkulaudat yleistyvät katukuvassa. Antti Lähteenmäki / Yle
 Espoosta käsin toimiva ja Helsingin seudun liikenteen kanssa yhteistyötä tekevä Samocat Sharing kertoo käyneensä alustavia keskusteluja joensuulaisten yrittäjien ja yksittäisten henkilöiden kanssa.
 – Syksyllä tehdään isoihin kaupunkeihin kampanja, jossa kerrotaan toiminnastamme, kertoo projektipäällikkö  Tuomas Korhonen .
 Saksalainen Tier on ainoa, joka ei halua kertoa laajentumissuunnitelmistaan. Tier toi laudat Espoon katukuvaan heinäkuun alussa.
 Kaupungit huolissaan turvallisuudesta
 Yritysten laajentamisen innokkuudesta kertovat myös lukuisat yhteydenotot kaupunkeihin. Eniten kiinnostavat opiskelijoistaan tunnetut rannikkokaupungit.
 Vaasasta ja Oulusta kerrotaan, että he ovat saaneet yhteydenottoja ja alustavia tunnusteluja useammastakin firmasta. Kotkasta kerrotaan, että heihin on oltu yhteydessä keväällä. Kaupungit eivät kerro yritysten nimiä.
 Samocat Sharingin projektipäällikkö Tuomas Korhonen kuvailee yleisesti yhteistyökumppaniksi sopivaa kaupunkia.
 – Potkulaudoille pitää olla sopiva infrastruktuuri, selkeitä ajoväyliä, asemille ja ajamiseen riittävästi tilaa, Korhonen kertoo.
 Lappeenrannan kaupunki epäilee, että juuri rakenteessa piilee heidän vaaranpaikkansa; Kaupungin keskusta on mäen päällä ja hyvin suositut satama-alue, Hiekkalinna ja Myllysaaren perhepuisto uimarantoineen sijaitsevat mäen alla. Jyrkät mäet saattavat aiheuttaa ongelmia.
 Kaupungit pelkäävät, että lautoja jätetään lojumaan sinne tänne. Tämä lauta kellahti nurmelle Tampereella. Antti Eintola / Yle
 Turvallisuudesta oltiin huolissaan myös esimerkiksi Seinäjoella, Vaasassa ja Kuopiossa. Käytännön haasteiden arveltiin olevan samanlaisia kuin Helsingissäkin:  kaatumisia  ja  kaduille lojumaan jätettyjä lautoja .
 – Joensuussa keskustellaan kovasti jalankulkijoiden, pyöräilijöiden ja autojen välisestä keskinäisestä suhteesta. Jos siihen tuodaan vielä sähköpotkulauta uutena kulkumuotona, kyllä siinä sitten omia turvallisuushaasteita tulee, arvioi kaupungininsinööri  Ari Varonen .
 Rovaniemellä on seurattu odottavaisin mielin julkisuudessa käytyä keskustelua potkulautojen turvallisuudesta.
 – Ei ole tullut vielä yhteydenottoja yrityksistä. Eiköhän ne jossain vaiheessa levittäydy tänne matkailukaupunkiinkin, kertoo kaupungininsinööri  Olli Peuraniemi .
 Kaupunkipyörät ennen lautoja
 Liki kaikki vastanneet kaupungit toivat esille juuri alkaneet kaupunkipyöräkokeilunsa. Pyöriä on otettu tänä kesänä käyttöön esimerkiksi Joensuussa ja Lappeenrannassa.
 – Yhteiskäyttöpyöräkokeilu aloitettiin niin, että yritys lähestyi kaupunkia. Haluamme ensin nähdä siitä kokemuksia. Katsotaan sitten ehkä sen jälkeen, että miten sähköpotkulauta mahtuu tänne sekaan, Varonen kertoo.
 Joensuun kaupungininsinööri Ari Varonen kokeili kaupunkipyörää Easybikea edustavan Yu Guon kanssa. Pauliina Tolvanen/ Yle
 Oulussa aiotaan keskittyä kaupunkipyöräjärjestelmän kehittämiseen, eikä sähköpotkulautoja ole sen vuoksi ehditty juuri miettiä. Pyörät aiotaan ottaa käyttöön elokuussa. Jyväskylässä on tavoitteena ottaa pyörät käyttöön kesällä 2020.
 Kuopiossa keväällä käyttöön otetut pyörät ovat olleet kaupungille myönteinen kokemus ja sen vuoksi myös sähköpotkulaudat arvioidaan keskustan alueelle sopiviksi.
 Vuokrattavat sähköpotkulaudat voivat tulla kaupunkiliikenteeseen myös muuta kautta kuin kadulta. Esimerkiksi hotelliketju Joensuussa ja Kajaanissa otti vuokrattavat sähköpotkulaudat käyttöön viikko sitten.
 Mitä mieltä olet sähköpotkulautojen tulemisesta uusiin kaupunkeihin? Voit keskustella aiheesta klo 22.00 saakka.
 Rentskoot tarjoaa sähköpotkulautojen vuokrausta hotelleille. Nämä laudat kuvattiin Joensuussa. Angela Nurmi / Yle
 Lue myös:
 Mahtuvatko sähköpotkulaudat kaduille? Kyllä, mutta silloin kannattaisi hidastaa autojen nopeusrajoituksia 30 kilometriin tunnissa

Yle selvitti: Sähköpotkulautayrityksillä on Suomessa voimakas laajentamishalu – kaupungit huolissaan turvallisuudesta


Summary: Britannian korkein lämpötila mitattiin Cambridgessa heinäkuun 25.7.

Britannian kaikkien aikojen ennätyslämpötila mitattiin keskiviikkona 25.7. Cambridgen yliopiston kasvitieteellisessä puutarhassa.
 Ilmatieteenlaitos julkisti lukeman tarkastusten jälkeen. Edellinen lämpöennätys kirjattiin Britanniassa vuoden 2003 elokuussa.
 Tuolloin elohopea nousi 38,5 asteeseen.
 Ilmatieteenlaitoksen mukaan lämpötila on voinut olla korkeampikin jossain muualla Britanniassa. Osa asemista raportoi mittaustuloksista kerran kuukaudessa.
 Lue myös :
 Lämpöaalto matkaa pian kohti Grönlantia – kuumuus uhkaa sulattaa mannerjäätikköä ennätysvauhtia
 Helsingin Kaisaniemessä tehtiin kaikkien aikojen lämpöennätys – edellinen 74 vuoden takaa
 Euroopan ennätyshelle vaihtui paikoin vesisateeksi – tekniset ongelmat ruuhkauttaneet lentokenttiä ja junaliikennettä
 Ovatko superhelteet uusi normaali?
Viisi kysymystä ja vastausta yhä kuumemmista helleaalloista

Hellekupu korkeimmillaan myös Britanniassa – lämpöennätys 38,7


Helsingin käräjäoikeus antaa tänään tuomionsa Helsingin Arabianrannan henkirikoksesta. Seitsemänvuotias lapsi kuoli viime jouluaattona kotonaan, kun hänen enonsa puukotti häntä.
 Syyttäjä pitää tekoa murhana, mutta syytetty on katsonut sen olevan tappo. Käräjäoikeus käsitteli asiaa aiemmin heinäkuussa suljetuin ovin.
 37-vuotias syytetty on todettu mielentilatutkimuksessa syyntakeettomaksi, eli hän ei tapahtumahetkellä ymmärtänyt tekonsa seurauksia. Syyntakeeton voidaan tuomita rangaistuksen sijaan psykiatriseen hoitoon.
 Tuomio on määrä antaa kello 14.

Oliko seitsemänvuotiaan lapsen puukotus murha? – Arabianrannan henkirikoksesta tänään tuomio


Summary: Suomen suurin turvallisuusongelma on perheväkivalta. Se on niin yleistä, että kansainväliset järjestöt huomauttavat asiasta säännöllisesti, kirjoittaa Aleksis Salusjärvi.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Moni on selittänyt sotahistoriaa  suomalaisen kotiväkivallan syyksi. Veteraanin jälkeläisenä opin ymmärtämään, että monet traumat ovat ylisukupolvisia. Annoimme esivanhemmillemme väkivallan usein anteeksi, kun halusimme ymmärtää niitä vammoja, joita he sieluissaan kantoivat. Kyse on kuitenkin sotaa syvemmästä ongelmasta.
 Oma 1980-luvulla syntynyt ikäluokkani ei ole edistynyt juuri millään lailla aiempien sukupolvien käytöksestä. Me jatkamme häpeän kulttuuria, jossa ristiriitojen avaaminen sysätään syrjään eikä itsetunto kestä ongelmien käsittelyä avoimesti.
 Viranomaisten tietoon tulee parisuhdeväkivaltatilanne joka tunti.
 Kun painekattilan mittari alkaa varoitella ja venttiilit viheltää, juodaan känni ja hakataan lähin mahdollinen ihminen, yleensä oma puoliso.
 Viranomaisten tietoon tulee parisuhdeväkivaltatilanne joka tunti. Uhreista kaksi kolmasosaa on naisia ja yksi kolmannes miehiä. Väkivalta ei jakaudu Suomessa  tasaisesti . Vielä jokunen vuosi sitten Keski-Pohjanmaan luvut olivat liki kaksinkertaiset Uuteenmaahan verrattuna.
 Naiselle on melkein yhtä  todennäköistä joutua elämänsä aikana parisuhteessa  pahoinpidellyksi  kuin elää pelotta sellaista elämää, jota olemme tottuneet ajattelemaan normaaliksi. Tosin sanaa ”normaali” tulee tässä yhteydessä käyttää varoen. Perheväkivalta koskettaa jokaisen suomalaisen lähipiiriä.
 Vain murto-osa kaikesta väkivallasta tulee viranomaisten tietoon. Väkivaltaa edeltävä uhkaava käytös ei näy tilastoissa. Kotien vihanpurkaukset ovat niin massiivinen ongelma, että kireä ilmapiiri lienee normaali suomalaisen perheen tunnelma.
 Suomi on perheväkivallan suhteen kehitysmaa.
 Kolmasosa  Suomessa tapahtuvista väkivaltarikoksista on nykyisen tai entisen kumppanin tekemiä. Naisten osuus väkivallan tekijöinä on edelleen tabu, ja se on luultua yleisempää. Lapsiin kohdistuva väkivalta on  useimmin  naisten tekemää. Suomi on perheväkivallan suhteen kehitysmaa.  Kansainväliset järjestöt  pitävät tätä asiaa yhtenä maamme suurimmista ihmisoikeusongelmista.
 Väkivaltainen käytös on  kaikilla ihmisillä lähellä. Kuka hyvänsä ihminen pimahtaa, kun tarpeeksi provosoidaan. Perheväkivallan mekanismissa provosointia harvoin on. Ennemmin väkivaltaa käyttävä ihminen provosoi itsensä tilaan, jossa tuntee toisen pahoinpitelyn olevan oikeutettua. Lyöminen ei vähennä vihaa, vaan ainoastaan turruttaa. Samalla tavalla kuin juominen ei hukuta ongelmia, vaan syventää niiden kaivoa. Alkoholi onkin säännöllinen väkivallan taustatekijä.
 Häpeän takia hän jättää ongelmansa käsittelemättä, kunnes menettää kontrollinsa uudestaan.
 Väkivaltaisen ihmisen käytös on pakonomaista ja kypsymätöntä. Se on itseään toistava kehä, jossa impulssikontrollin menettäminen synnyttää ihmisessä pysyvän häpeän. Häpeän takia hän jättää ongelmansa käsittelemättä, kunnes menettää kontrollinsa uudestaan. Monessa suhteessa väkivaltainen ihminen on myös itse väkivaltansa uhri.
 Tällaisia miehiä, ja joskus naisiakin, näkee harvakseltaan nyrkkeilysalilla, joilla käyn kuntoilemassa. Heidät tunnistaa siitä, ettei heillä ole mitään tekniikkaa tai motorista tavoitetta. Yleensä heillä ei ole edes varusteita. He seisovat mykkinä nyrkkeilysäkin edessä, kunnes hyökkäävät sen kimppuun ja mätkivät sitä silmittömässä vimmassa kymmenen kertaa.
 Freudin totuus näkee päivänvalon: torjuttu palaa aina.
 Sitten heidän voimansa loppuvat ja he kävelevät paikalta kuin olisivat saavuttaneet jotain, kuin he olisivat selättäneet oman epävarmuutensa läimittyään huonossa asennossa säkkiä kädet tuulimyllynä pyörien.
 On hyvin helppo kuvitella heidät samassa puuhassa parisuhteessa. Jos ei ole keinoja käsitellä vastoinkäymisiä, ne möyrivät tiensä esiin hallitsemattomasti. Kontrolli pettää ja  Freudin  totuus näkee päivänvalon: torjuttu palaa aina.
 Suurin tragedia tässä  kuviossa on, että raivonpurkaukset eivät loivenna ongelmaa millään tavalla. Kun impulssit ottavat vallan ja nyrkit puhuvat, ihminen palaa samaan pisteeseen, josta vastoinkäymiset alkoivat. Anteeksipyynnöt ja katumus eivät auta, sillä käytösmalli toistaa pakottavasti itseään.
 Ongelman puuttumiseen ei tarvittu muuta kuin terveet jalat ja toimiva puhelin.
 Apua on ollut saatavilla  jo kauan. Tosin kynnys avun hakemiseen pitäisi olla selvästi matalampi. Väkivaltaisen käytöksen tabu ja sen synnyttämä häpeä pitäisi saada rikottua. Se ei lopulta vaadi muuta kuin rohkeutta puuttua ongelmaan.
 Lyömätön Linja  sai alkunsa 30 vuotta sitten, kun pastorina työskennellyt  Lasse Reijomaa  alkoi jakaa Espoon kapakoissa paperilappuja. Niissä oli auttavan puhelimen numero väkivaltaan turvautuville miehille. Numero ohjautui hänen kännykkäänsä. Aina kun se soi, Reijomaa vastasi.
 Pian koossa oli säännöllisesti  kokoontuva ryhmä. Ongelman puuttumiseen ei tarvittu muuta kuin terveet jalat ja toimiva puhelin. Halu ja kyky auttaa tekivät Reijomaasta yhden aikamme sankareista. Hän osasi kuunnella sen sijaan, että tuomitsi. Ennen kaikkea hän ymmärsi, miten arkinen asia perheväkivalta on.
 Keski-Pohjanmaan surkea väkivaltatilanne on sekin  saanut jo lupaavaa apua  ilman maksuja ja lähetteitä toimivasta Väkevä-yksiköstä. Tärkeintä on ymmärtää, että väkivaltaan puuttuminen on mahdollista. Vielä tärkeämpää on ymmärtää avun saamisen välttämättömyys. Väkivaltaista käytöstä ei ole mahdollista saada kuriin ilman ulkopuolista apua.
 Aleksis Salusjärvi
 Kirjoittaja on helsinkiläinen päätoimittaja, joka työskentelee Helsingin ja Vantaan vankiloiden nuortenosastolla ja opettaa tekstitaitoja heikosti lukeville nuorille.
 Aiheesta voi keskustella 30.8.klo 16.00 asti.
 Lue myös:
 Aleksis Salusjärven kolumni: Kovemmissa rangaistuksissa ei ole mitään järkeä
 Auttava puhelin suojelee väkivallan uhria kontrolloivalta läheiseltä: ”Soitto ei näy puhelinlaskussa”
 Neuvolat saavat yhteisen työkalun lähisuhdeväkivallasta kärsivien tunnistamiseen ja auttamiseen

Aleksis Salusjärven kolumni: Suomalainen pahoinpitely on arkinen perheasia


Summary: Yksi maailman tämän hetken seuratuimmista räppäreistä, A$AP Rocky, oikealta nimeltään Rakim Mayers, joutuu tänään vastaamaan pahoinpitelysyytteeseen Tukholmassa.

Tänään alkaa poikkeuksellista mediahuomiota saanut oikeudenkäynti. Jopa Yhdysvaltain presidentti  Donald Trump  seurannee oikeusprosessia.
 A$AP Rocky  on istunut lukkojen takana lähes neljä viikkoa Tukholman ydinkeskustassa sijaitsevassa Kronobergin vankilassa. Jutun käsittely alkaa kello 10.30 Suomen aikaa Tukholman käräjäoikeudessa.
 Pääkäsittely on siirretty turvasaliin.
 – Se on hyvin ymmärrettävää. Hänellä on paljon faneja, joiden taustoista ei välttämättä ole tietoja. Tapaus on herättänyt niin paljon tunteita, että turvallisuuden kanssa ei haluta ottaa mitään riskejä, perustelee  Sven Erik Alhem .
 Alhem on toiminut Ruotsissa ylisyyttäjänä ja on tunnettu asiantuntijakommentaattori rikosasioissa. Hän on myös rikosten uhrien järjestön puheenjohtaja.
 – Käsittelylle on varattu kolme päivää, mikä on tavallista enemmän tällaiseen juttuun. Se johtuu osittain siitä, että kaikki, mitä salissa sanotaan, täytyy kääntää englanniksi.
 Missä maassa vankeus suoritettaisiin?
 Artistia syytetään pahoinpitelystä. Rangaistuksena on enimmillään kahden vuoden vankeus. Lievästä pahoinpitelystä tuomitaan sakkoihin.
 – Jos käräjäoikeus päätyy siihen, että hän on syyllinen, on tuomiona vankeutta tai ehdonalainen lisättynä päiväsakoilla. Siitä, missä maassa hän istuu mahdollisen vankeusrangaistuksen, päättää vankeinhoitolaitos, selittää Alhem.
 Tapauksesta julkaistulla videolla näkyy, kuinka räppäri ja hänen seurueensa hakkaavat ja potkivat maassa makaavaa miestä. A$AP Rocky on sanonut toimineensa itsepuolustukseksi, ja kertoo miehen seuranneen kaverinsa kanssa heitä kielloista huolimatta.
 – Jos hänet vapautetaan, on käräjäoikeus silloin katsonut hätävarjelun ja provokaation hyväksytyiksi tässä tapauksessa, Alhem arvioi.
 A$AP Rocky saapumassa gaalaan New Yorkissa 13. syyskuuta 2018. Kristin Callahan / Everett Collection / AOP
 Oikeus ei päästänyt yhdysvaltalaisräppäriä kuulustelujen jälkeen vapaaksi, sillä se piti hänen maastapoistumisriskiään liian suurena.
 New Yorkin Harlemissa vuonna 1988 syntynyt räppäri, oikealta nimeltään  Rakim Mayers  pidätettiin heinäkuun alussa pahoinpitelystä epäiltynä Tukholmassa. Hän oli osallistunut kesäkuun lopussa pidetyille hip hop -festivaaleille ja joutui sen jälkeen katutappeluun.
 Syyttäjän,  Daniel Suneson   sanoo, että räppäri ja kaksi hänen seurueeseensa kuulunutta ova toimineet yhdessä. Yksi heistä kaatoi uhrin maahan ja teosta epäillyt potkivat ja vahingoittivat tätä niin, että uhri sai muun muassa mustelmia ja verinaarmuja.
 – Todistusaineisto koostuu videoista, jotka aion esittää oikeudessa. Eräät niistä ovat olleet myös julkisuudessa esillä, mutta eivät kaikki, hän sanoi  BBC:n mukaan .
 Lisäksi syyttäjällä on silminnäkijätodistuksia.
 Tapaus herättänyt poikkeuksellisia reaktioita
 A$AP Rockin pidätystä on seurattu eri puolilla maailmaa ja siihen ovat ottaneet kantaa mm. muutamat edustajat Yhdysvaltain kongressia myöten. Itse Yhdysvaltain presidentti Donald Trump asettui taannoin henkilökohtaisesti A$AP Rockin  takuumieheksi  tapauksesta julkaistuista väkivaltaisista videoista huolimatta.
 Oikeutta A$AP Rockylle vaativan  nettisivuston  mukaan jo yli 600 000 ihmistä on allekirjoittanut vetoomuksen hänen vapauttamisensa puolesta. Lisäksi moni räppäriä tukeva taiteilija on ilmoittanut boikotoivansa Ruotsia tapauksen vuoksi.
 Maailmalla elävät omaa elämäänsä myös räppärin vankilaoloista kertovat villit huhut.
 Ruotsalaisia on syytetty myös rasismista ja Ruotsin ja Yhdysvaltain valtioiden välien on uskottu viilenneen.
 – Olen todella pettynyt Ruotsin pääministeriin, tviittasi presidentti Trump lauantaina yritettyään saada A$AP Rockyä vapaaksi Ruotsin pääministerin kautta.
 Lue lisää:
 Räppäri A$AP Rockyn pidätyksestä tuli maailmanpoliittinen ilmiö – tämän tiedämme tapauksesta nyt
 Trump: "Olen pettynyt Ruotsin pääministeriin" – vaatii Twitterissä A$AP Rockya vapaaksi
 Yhdysvaltalaisräppäri A$AP Rocky pidätettynä Tukholmassa tappelun seurauksena – Trump aikoo soittaa Ruotsin pääministerille

A$AP Rockyn oikeudenkäynti siirrettiin turvasaliin tapauksen saaman huomion takia – kohuräppärin oikeudenkäynti alkaa tänään


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Räppäri A$AP Rockyn oikeudenkäynti alkaa Tukholmassa
 Amerikkalaisen räppärin oikeudenkäynti alkaa  Tukholman käräjäoikeuden turvasalissa kello 10.30 Suomen aikaa. A$AP Rockya eli  Rakim Mayersia  syytetään pahoinpitelystä, ja maksimirangaistus on kaksi vuotta vankeutta. Amerikkalaiset muusikot ovat keränneet hänen puolestaan jo yli 600 000 nimeä, ja jopa presidentti  Donald Trump  on vedonnut hänen vapauttamisensa puolesta.
 Sudanissa ammuttiin viisi mielenosoittajaa, joista neljä lukiolaisia
 Viisi protestoijaa ammuttiin , kun Al-Obeidin kaupungissa osoitettiin mieltä ruoka- ja polttoainepulan vuoksi. Siviilihallintoa vaativan protestiliikkeen mukaan neljä ammutuista oli lukioikäisiä. Protestiliike piti Al-Obeidin mielenosoitusta rauhanomaisena ja kehottikin maanantaina pitämään mielenosoituksia ympäri maata verilöylyn johdosta.
 Mielenosoitus Sudanin pääkaupungissa Khartoumissa. Ashraf Shazly / AFP
 Miksi maito ei happane niin kuin ennen?
 Ennen EU-jäsenyyttä maidon parasta ennen -päiväys oli viisi päivää pakkaamisesta. Lehmät ovat samoja, mutta nyt päiviä on yhdeksän.  Pastöroidun maidon parempi säilyvyys  johtuu ennen kaikkea parantuneesta hygieniasta.
 Maidon entistä parempi säilyvyys on koko tuotantoketjun kehittymisen ansiota. Ismo Pekkarinen / AOP
 Verkkopankkiin ei pääse pian enää pelkällä pahvilapulla
 Pankin pahvinen tunnuslukulista  ei enää jatkossa riitä  sähköiseen tunnistautumiseen ja maksamiseen. Syynä on EU:n direktiivi, joka vaatii pankkeja ottamaan käyttöön aiempaa vahvemman sähköisen tunnistautumisen syyskuun puolivälissä.
 Pahvinen tunnuslukulista ei enää pian riitä sähköiseen tunnistautumiseen. Sami Takkinen / Yle
 Tiistai on viikon kolein päivä
 Lämpötilat jäävät tiistaina suuressa osassa maata alle 20 asteen. Idän sateet leviävät, ja pohjoistuuli puhaltaa. Erityisen paljon sataa itärajalla, jossa on myös lämpötilojen osalta poikkeuksellisen koleaa. Seuraavina päivinä lämpenee taas hetkeksi.
 Yle
 Lue lisää säästä  Ylen sääsivuilta .

Herätys: Amerikkalaisräppäri tuomiolla Tukholmassa, nykymaito ei helposti happane, koko maassa on koleaa


Summary: Pankit ottavat syyskuussa käyttöön vahvan tunnistuksen.

Pankin pahvinen tunnuslukulista ei enää jatkossa riitä sähköiseen tunnistautumiseen ja maksamiseen.
 Syynä on EU:n maksupalveludirektiivi PSD2, joka vaatii pankkeja ottamaan käyttöön aiempaa vahvemman sähköisen tunnistautumisen syyskuun puolivälissä.
 Pisimmällä kehityksessä ovat Nordea ja Danske Bank, jotka aikovat kokonaan lopettaa perinteisten tunnuslukulistojen käytön.
 Molemmilla pankeilla on kännykkään ladattavan tunnistussovelluksen lisäksi myös erillinen tunnuslukulaite niille asiakkaille, joilla ei ole käytössään älypuhelinta tai tablettia.
 Nordea otti käyttöön mobiililaitteeseen ladattavan tunnuslukusovelluksen ensimmäisenä Suomessa jo vuonna 2015. Sami Takkinen / Yle
 Nordealla on vielä kolmaskin vaihtoehto: puhuva tunnuslukulaite, jonka pankki on kehittänyt yhdessä Näkövammaisten keskusliiton kanssa.
 – Tämä koskettaa vajaata kymmentä prosenttia meidän asiakkaista, jotka ovat edelleen käyttäneet pahvisia tunnuslukulistoja, arvelee Nordean Kuopion toimipaikan johtaja  Jari-Pekka Raatikainen .
 Pahvinen lista yhä yleisesti käytössä
 Pankkien asiakkaiden keskuudessa tunnuslukulistan käyttö on vielä varsin yleistä. Esimerkiksi Oma Säästöpankissa pahvista tunnuslukukorttia käyttää noin kaksi kolmasosaa asiakkaista, ja Aktiassakin se on käytössä vielä joka toisella asiakkaalla.
 Tilanne on samanlainen Säästöpankkiryhmän runsaan kahdenkymmenen paikallispankin joukossa.
 – Vielä tällä hetkellä tunnuslukukortin käyttäjiä on enemmän kuin tunnistussovelluksen käyttäjiä, vaikka Säästöpankkien asiakkaille on ollut tunnistussovellus käytettävissä keväästä 2018 lähtien, myöntää Säästöpankkikeskuksen liiketoimintajohtaja  Kai Koskela .
 Pahviset tunnuslukulistat ovat yhä yleisesti käytössä. Sami Takkinen / Yle
 Monet pankit ottavat syksyn aikana käyttöön pahvisen tunnuslukulistan vahvistukseksi tekstiviestivarmennuksen. Osalla pankeista on myös jo nyt käytössä erilaisia mobiilisovelluksia.
 S-pankki on tässä suhteessa aivan omaa luokkaansa, sillä lähes 80 prosenttia pankin sähköisiin palveluihin kirjautumisista tehtiin jo viime vuodenvaihteessa mobiilisti.
 "Asiakas saatava ymmärtämään, että tämä helpottaa arkea"
 Nordea otti mobiililaitteeseen ladattavan tunnuslukusovelluksen ensimmäisenä käyttöön jo vuonna 2015, ja nyt pankki on ryhtynyt määrätietoisesti opastamaan asiakkaitaan sovelluksen käyttöön erityisissä digiaamuissa. Osuuspankki puolestaan aloittaa oman koulutuksensa syyskuussa.
 Yksi henkilökohtaisen opastuksen saaneista on siilinjärveläinen  Matti Häyrinen . Hän uskoo, että kyse on paljolti henkisen kynnyksen ylittämisestä.
 – Kun on tottunut näitä listoja käyttämään, hän naurahtaa.
 – Se on niin kuin urautumista tähän vanhaan aikaan.
 Palveluneuvoja Aaro Laakkonen opasti Matti Häyristä tunnuslukusovelluksen käyttöön. Sami Takkinen / Yle
 Nordean Varkauden konttorin digineuvoja  Marita Eronen  tunnistaa tilanteen.
 – Vaikeinta on ehkä se, että saa asiakkaan innostumaan ja ymmärtämään, että se helpottaa hänen arkeaan.
 Jari-Pekka Raatikainen myöntää, että kaikki asiakkaat eivät ole suhtautuneet asiaan myönteisesti. Asiakaspalautetta on hänen mukaansa tullut "jonkin verran".
 – Valtaosa on kuitenkin näiden uusien tunnuslukusovellusten puolella, hän hymyilee.
 Nordean Kuopion toimipisteen johtajan Jari-Pekka Raatikaisen mukaan valtaosa asiakkaista on tyytyväisiä tunnuslukusovelluksiin. Sami Takkinen / Yle
 Tunnistautuminen muuttuu myös julkishallinnon asioinnissa
 Pankkitunnusten muuttuminen vaikuttaa myös julkishallinnon asiointipalveluiden yhteiseen Suomi-fi-tunnistuspalveluun. Kansalaiset tunnistautuvat sen kautta esimerkiksi verohallinnon, Kelan, TE-palvelujen sekä kaupunkien ja kuntien asiointipalveluihin.
 Yleisin tunnistusväline ovat pankkitunnukset, joita käytetään yli 90 prosentissa tapahtumista. Mobiilivarmenteiden osuus on vain kuutisen prosenttia.
 Nordea ja Danske Bank tarjoavat käyttöön tunnuslukulaitteen, jos asiakkaalla ei ole älypuhelinta. Sami Takkinen / Yle
 Liikenne- ja viestintävirasto Traficomin erityisasiantuntijan  Petteri Ihalaisen  mukaan perinteiset tunnuslukulistat olisivat kelvanneet Suomi.fi-tunnistuspalvelussa myös jatkossa, sillä EU-direktiivi koskee vain pankkien maksupalveluita.
 – Laki ei sitä vaadi, eikä laki ole muuttumassa. Traficom ei aseta tunnistautumiselle lisävaatimuksia, Ihalainen toteaa.
 Aktia on toistaiseksi ainoa pankki, joka aikoo myös tulevaisuudessa sallia asioinnin Suomi.fi-tunnistuspalvelussa pelkällä tunnuslukukortilla.
 Tunnuslukulistat eivät hevin häviä
 Nordea ja Danske Bank ovat ainoita pankkeja, jotka aikovat luopua tunnuslukulistoista kokonaan.
 Pohjois-Savon Osuuspankin pankinjohtaja  Antti-Jussi Pitkälä  ei halua kommentoida kilpailijoiden linjauksia. Hän kuitenkin muistuttaa, että eri asiakkaat haluavat erilaisia asioita.
 – Meille on ensiarvoisen tärkeää tarjota finanssialan paras asiakaskokemus. Me tarjoamme erilaisia vaihtoehtoja käyttää palveluita, Pitkälä muotoilee.
 Pankinjohtaja Antti-Jussi Pitkälän mielestä asiakkailla on oltava erilaisia vaihtoehtoja. Sami Takkinen / Yle
 Toisaalta myös Danske Bank selvittää mahdollisuutta hakea Finanssivalvonnalta lisäaikaa turvakortin käytön jatkamiseen, sillä pankin asiakkaista moni käyttää yhä tunnuslukulistaa.
 – Toistaiseksi asiakkaan on hyvä pitää muovinen tunnuslukukortti tallessa, neuvoo Danske Bankin viestintäpäällikkö  Sara Anttila .

Verkkopankkiin ei pääse pian enää pelkällä pahvilapulla – turvallisuus kasvaa, mutta perinteinen tunnuslukulista ei vielä katoa


Summary: Ennen EU-jäsenyyttä maidon parasta ennen -päiväys oli viisi päivää pakkaamisesta. Lehmät ovat samoja, mutta nyt päiviä on yhdeksän.

Suomessa suosituin maito on pastöroitu. Pastörointi on lämpökäsittely, jossa maito kuumennetaan vähintään +72 °C asteeseen 15 sekunnin ajaksi.
 Pastöroinnilla maidosta tuhotaan mahdolliset tauteja aiheuttavat bakteerit. Täysin mikrobitonta pastöroitukaan maito ole, mutta lähes kaikki patogeeniset bakteerit tuhoutuvat.
 Ranskalaisen kemistin ja mikrobiologin  Louis Pasteurin  mukaan nimetty pastörointiprosessi ei ole enää viime vuosikymmeninä juurikaan muuttunut, joten syitä maitopurkin pidemmillä päiväyksille on haettava muualta.
 Ruokaviraston ylitarkastaja  Marko Naapuri  oli maidon kanssa tekemisissä jo silloin, kun Suomi liittyi EU:hun 1995. Hän tietää, miten parasta ennen -päiväykset ovat pidentyneet.
 – Ennen EU-aikaa se oli 5+1 päivää. Nykyinen yhdeksän päivää ei ole tullut sattumalta. Meijeriyhtiöillä on pitkän ajan dataa käytettävissään.
 Mutta pidemmät päiväykset eivät johdu EU:sta. Suomessa esimerkiksi vaatimus maidon jäähdyttämisessä lypsämisen jälkeen ja kuljettamisen aikana on jopa tiukempi kuin EU:ssa. Meillä maidon pitää olla kuudessa asteessa, kun muualla riittää kymmenen.
 Maito pysyy puhtaampana
 Valion tutkimus- ja kehitysjohtaja  Harri Kallioinen  sanoo, että maidon säilyvyys on vuosien aikana pikku hiljaa kasvanut. Se johtuu koko tuotantoketjusta.
 Ensinnäkin hygieniataso maitotilalla on parantunut. Myös käytettävät laitteet ovat parempia kuin vaikkapa 1970-luvulla, jolloin maitoa noudettiin vielä maitolaiturilta tonkissa. Nykyään maitotiloilla on kunnon tilatankit säilytystä varten.
 Ja osaaminen on kehittynyt myös meijereissä.
 – Ymmärrys hygieniasta ja laitteista ihan venttiilien rakenteisiin ja lämpökäsittelylaitteiden pintoihin, joihin maito on kontaktissa, on eri tasolla kuin aikaisemmin on ollut. Myös pesut ovat tehokkaampia ja tarkoituksenmukaisempia, Kallioinen sanoo.
 Ja on kehitystä tapahtunut myös maitopurkissa. Kartonkipurkkien saumoissa tarvitaan muovia. Purkit ovat keskenään tasalaatuisempia kuin ennen. Säilyvyyden kannalta paremmat materiaalit ovat samalla myös ympäristöystävällisempiä.
 Maidon kuljetuksessa kauppoihin lämpötila pysyy tasaisempana kuin ennen ja kauppojen kylmäkaappeihin on tullut ovet. Kotimatkallakin maito voi paremmin, sillä kuluttajien autoissa on nykyään ilmastointi. Kotona taas nykyiset jääkaapit pitävät lämpötilan paremmin tasaisena.
 Kylmäketjun katkeaminen pilaa tietysti pastöroidun maidon edelleen.
 – Kaksi tuntia ruokapöydällä on se aika, jolloin happaneminen alkaa. Se ei näy heti, mutta siitä se alkaa, sanoo Ruokaviraston Marko Naapuri.
 Vastaavasti jo parin asteen pudotus jääkaapin lämpötilassa ja avaamattomien purkkien pitäminen kaapin alahyllyn takaosassa, pidentää pastöroidun maidon säilymistä päivillä.
 – Jos jääkaapin lämpötila olisi +1 °C astetta, tulisi maidolle viikon verran enemmän säilyvyyttä, Naapuri toteaa.
 Pastöroitua maitoa voi paras ennen -päiväyksen jälkeenkin huoletta juoda niin kauan kuin se maistuu normaalille. Avattuun maitopurkkiin taas voi päästä mikrobeja, jotka pilaavat maidon jo ennen kuin ilmoitettu päivämäärä on täynnä.
 Pastööri pastoroi, UHT steriloi  Pastöroinnissa maito kuumennetaan vähintään +72 °C asteeseen 15 sekunnin ajaksi tai vastaavan lämpötilan ja aikayhdistelmän ajaksi, jolla maidon fosfataasi-entsyymi hajoaa. Kuumennuksen jälkeen maito jäähdytetään välittömästi alle +6⁰C asteeseen. Jos pastöroinnin lämpötila on matala, tarvitaan pitkä aika. +63 °C asteessa pastörointi kestäisi 30 minuuttia, + 77 °C asteessa se kestäisi enää sekunnin. Pastörointi ei vaikuta merkittävästi maidon kemialliseen koostumukseen eikä ravintoarvoon. Pastöroinnin suorittaa laite nimeltä pastööri. Se voi olla erä- tai jatkuvatoiminen. Pastörointia hieman voimakkaampi lämpökäsittely on korkeapastörointi eli ESL-käsittely. Extended Shelf Life -käsittelyssä maito kuumennetaan +125–135 ⁰C asteeseen 0,5–2 sekunnin ajaksi. ESL-käsitelty maito maistuu tavalliselta, mutta siinä on pitempi säilyvyys. Iskukuumennus- eli UHT-käsittelyssä maitoa kuumennetaan muutaman sekunnin ajan +135 asteen lämpötilassa. Käsittely tuhoaa maidosta kaikki mikro-organismit. Useita kuukausia huoneenlämmössä säilyvät UHT-maidot pakataan ilmatiiviisti esisteriloituihin ja valoa läpäisemättömiin pakkauksiin. Lähteet: Valio, Arla, Ruokavirasto
 ESL-maito on maidonvalmistajien taikajuoma
 Moni suomalainen juo tietämättään pitempään säilyvää korkeapastöroitua ESL-maitoa. ESL-käsittely tulee sanoista Extended Shelf Life. Sekä Valio että Arla kertovat, että korkeapastöroinnin aikana maito kuumennetaan +125 – +135 asteeseen 0,5–2 sekunnin ajaksi.
 – Hieman kovemmalla prosessilla pystytään tuhoamaan maidosta itiöt, jotka kasvavat kylmässä. Pastörointi ei tehoa niihin itiöihin. Siihen perustuu se ESL-maidon pidempi säilyvyys, sanoo Valion Harri Kallioinen.
 ESL-maitoja käytetään erikoismaidoissa kuten laktoosittomissa maitojuomissa, maitokaakaojuomissa, maitokahvijuomissa tai tietyissä kermoissa. Tuotteet ovat yleensä sellaisia joita ei myydä niin paljon kuin pastöroituja maitoja. Kaupoille ESL pienentää taloudellista riskiä, että tuotteita jää myymättä. Samalla ruokahävikkikin pienenee.
 – Itse en huomaa ESL- tai pastöroidussa maidossa makueroa, Valion Kallioinen väittää.
 ESL säilytytetään pastöroidun maidon tavoin jääkaapissa, mutta monille ”mökkimaitona” tuttu iskukuumennettu UHT-maito ei avaamattomana kylmää tarvitse.
 UHT eli Ultra High Temperature Processing -käsittelyssä maidosta steriloidaan kaikki mikro-organismit. UHT-maito kuumennetaan vähintään +135⁰C:seen muutaman sekunnin ajaksi.
 Valion Harri Kallioisen mukaan useita kuukausia säilyvää UHT:ta myydään Suomessa edelleen vähän. Sitä käytetään lähinnä ruuanlaittoon ja kahvimaidoksi, sillä maku ei houkuttele juomaan sitä sellaisenaan.
 – UHT-maito maistuu keitetyltä, koska se on käsitelty korkeammassa lämpötilassa ja sieltä vapautuu rikkiyhdisteitä. Etenkin tuoreena siinä on voimakas keitetty maku, joka muistuttaa kananmunan makua.
 Tulevaisuudessa maidon tuotantoketju paranee entisestään, mutta vielä ei tiedetä pidentääkö se pastöroidun maidon päiväyksiä. Tarvetta säilyvyyden parantamiselle ei välttämättä ole, jos esimerkiksi ESL tulee Suomessa laajemmin käyttöön.

Miksi maito ei happane niin kuin ennen? Keski-ikäiset muistavat, että lapsena purkkimaito meni pilalle muutamassa päivässä


Summary: Jemenin neljä vuotta jatkuneessa konfliktissa on pitkälti kyse Saudi-Arabian ja Iranin välisestä valtataistelusta alueella.

Saudi-Arabian maanantaina tekemässä iskussa jemeniläiselle Al Thabetin torille kuoli ainakin 13 ihmistä. Uhreista kaksi oli lapsia, kertovat uutistoimistot Reuters ja AFP.
 Iskussa haavoittui lisäksi lähes 30 ihmistä. Haavoittuneista 11 oli lapsia. Eri tahojen luvut kuolleista ja loukkaantuneista ovat vielä jonkin verran ristiriitaisia.
 Iskun tekijästäkin on vielä epäselvyyttä, sillä Saudien tukeman liittouman edustajat syyttävät iskusta Hutheja. Uutistoimisto AFP pitää selvänä, että iskun takana ovat Saudi-Arabian tukemat joukot.
 Isku oli oletettavasti kostoisku kapinallisten Huthien lennokki-iskusta Saudien King Khaled lentotukikohtaan. Saudit eivät vielä ole vahvistaneet, että tällainen isku olisi tapahtunut.
 Saudi-Arabia johtaa länsimaiden tukemaa Sunnimuslimien liittoutumaa, joka on pyrkinyt vuodesta 2015 asti palauttamaan takaisin valtaan Jemenin länsimaiden tukeman hallinnon.
 Kapinalliset huthit, kaappasivat vallan Jemenissä vuoden 2014 loppupuolella.
 Huthien liittolainen on Iran. Laajasti ollaankin sitä mieltä, että Jemenin konflikti on välillisesti Saudi-Arabian ja Iranin valtataistelua alueella.
 Jemenin konfliktissa on kuollut kymmeniä tuhansia ihmisiä neljän vuoden aikana. YK:n mukaan maassa on maailman pahin humanitäärinen kriisi.

Jemenissä ainakin 13 siviiliä kuoli Saudi-Arabian iskussa


Summary: Neuvottelut sotilashallinnon ja protestiliikkeen välillä saattavat ottaa takapakkia.

Sudanissa viisi mielenosoittajaa ammuttiin kuoliaaksi maanantaina. Siviilihallintoa vaativan protestiliikkeen mukaan surmatuista mielenosoittajista neljä oli lukioikäisiä opiskelijoita.
 Välikohtaus sattui Al-Obeidin kaupungissa, jossa osoitettiin mieltä ruoka- ja polttoainepulan johdosta.
 Viisi marttyyria kuoli suoriin ampumahaavoihin tarkka-ampujien luodeista rauhanomaisen mielenosoituksen aikana Al-Obeidissa, sanoi protestiliikettä lähellä oleva lääkärikomitea.
 Verenvuodatus osuu herkkään aikaan, sillä protestiliikkeen ja Sudanin sotilashallinnon on tarkoitus jatkaa tänään tiistaina neuvotteluja siirtymäkaudesta.
 Protestiliike ja sotilasjuntta pääsivät aiemmin tässä kuussa sopimukseen tulevien kolmen vuoden vallanjaosta ja siirtymästä siviilihallintoon. Tänään osapuolten on tarkoitus neuvotella siirtymäajan yksityiskohdista.
 Maanantain välikohtauksen takia osa protestijohtajista vaati neuvottelujen lykkäämistä.
 – Emme voi istua neuvottelupöydässä sellaisten kanssa, jotka sallivat vallankumouksellisten tappamisen, sanoi protestiliikkeen johtajiin kuuluva  Siddig Youssef .
 Protestiliike kehottikin maanantaina pitämään mielenosoituksia ympäri maata verilöylyn johdosta.
 Tutkinta suututti mielenosoittajat
 Tilanne Sudanissa on ollut räjähdysherkkä sen jälkeen, kun armeija syrjäytti pitkäaikaisen presidentin  Omar al-Bashirin  huhtikuussa pitkään jatkuneiden mielenosoitusten seurauksena.
 Siviilihallintoa vaatinut istumamielenosoitus pääkaupunki Khartumissa hajotettiin kovin ottein kesäkuun alussa, ja mielenosoittajien mukaan iskussa kuoli 127 ihmistä.
 Tapauksesta tehdyn tutkinnan tulokset julkaistiin viime viikonloppuna, ja sen mukaan kesäkuun 3. päivän iskussa olisikin kuollut vain 17 ihmistä, ja tämän lisäksi 87 olisi kuollut seuraavan viikon aikana.
 Tämä suututti protestiliikettä, ja viime päivinä Khartumissa on ollut suuria mielenosoituksia.

Sudanissa surmattiin mieltään osoittaneita lukioikäisiä opiskelijoita


Summary: Kokoomuksen ja SDP:n kannatus laski hieman ja vihreät nousi ohi keskustan.

Perussuomalaisten kannatus nousi yli 20 prosentin, kertoo  Helsingin Sanomat  tänään julkistetussa gallupissa. Perussuomalaisten kannatus kasvoi 1,5 prosenttiyksiköllä 20,7:ään prosenttiin.
 Kokoomuksen ja SDP:n kannatus oli hieman laskussa. Kokoomus oli hienoisessa johdossa 16,7:llä prosentilla. SDP:n kannatus oli 16,5 prosenttia. Puolueet vaihtoivat siis paikkaa kakkos- ja kolmossijasta edelliseen gallupiin verrattuna.
 Keskustan kannatus laski 12,2:een prosenttiin. Vihreät kirivätkin keskustan ohi 14:ään prosenttiin.
 Kannatuslukemat ovat hyvin samoilla linjoilla kuin 4.7. julkaistussa  Ylen gallupissa . Siinä perussuomalaiset jäivät hieman alle 20:nen prosentin, mutta kasvua edellisestä mittauksesta oli vain 0,2 prosenttia.
 Ylen lukemien mukaankin kokoomus oli toiseksi suurin ja SDP kolmanneksi suurin puolue. Vihreät sen sijaan nousivat keskustaa suuremmaksi jo aiemmassa kyselyssä.

HS-gallup: perussuomalaisten kannatus kasvoi jälleen


Summary: Onnettomuus tapahtui asutulla alueella.

Pakistanissa sotilaslentokone on pudonnut maahan varhain tiistaiaamuna. Yhteensä ainakin 17 ihmistä kuoli onnettomuudessa, kertoo uutistoimisto Reuters.
 Kuolleista 5 oli sotilaita ja 12 siviilejä. Onnettomuus tapahtui Rawalpindin varuskuntakaupungin läheisyydessä asuinalueella. Alue sijaitsee lähellä Pakistanin pääkaupunkia Islamabadia.
 Lentokone oli koulutuslennolla. Onnettomuuden syystä ei vielä ole tietoa, eikä koneen tyyppiä myöskään tiedetä.

Pakistanissa 17 ihmistä kuoli sotilaslentokoneen maahansyöksyssä.


Summary: Presidentin veton kumoamiseen olisi tarvittu senaatissa kahden kolmanneksen enemmistö.

Yhdysvalloissa kongressin ylähuone eli senaatti ei ole onnistunut estämään kiistanalaisia asekauppoja Saudi-Arabian kanssa.
 Presidentti  Donald Trump  käytti viime viikolla veto-oikeuttaan asekauppojen toteuttamiseksi. Veton myötä asia palasi kongressiin, joka oli aiemmin tässä kuussa äänestänyt asekauppojen estämisen puolesta.
 Presidentin veton kumoamiseksi olisi tarvittu kahden kolmanneksen enemmistö sekä senaatissa että edustajainhuoneessa.
 Trumpin hallinto ilmoitti toukokuussa ohittavansa kongressin ja myyvänsä aseita Saudi-Arabialle ja muille arabiliittolaisille ilman lainsäätäjien hyväksyntää.
 Hallinto perusteli poikkeusvaltuuksien käyttämistä Iranin aiheuttamalla uhkalla. Tämä johti kongressissa toimiin kauppojen estämiseksi.
 Trump: Asekaupat lyhentävät kärsimystä Jemenissä
 Asekauppoja ovat vastustaneet demokraattien lisäksi myös jotkut republikaanit. Kongressissa pelätään, että yhdysvaltalaisia aseita voidaan käyttää siviilien tappamiseen Jemenissä, missä Saudi-Arabia käy sotaa huthikapinallisia vastaan.
 Lisäksi lainsäätäjät eivät muutenkaan ole Saudi-Arabiasta innoissaan muun muassa sauditoimittaja  Jamal Khashoggin  viimesyksyisen murhan vuoksi.
 Trump perusteli vetoa käyttäessään, että Jemenin konflikti todennäköisesti pitkittyisi, jos aseita ei myydä.
 Senaatin demokraattiedustaja ja ulkoasiainkomitean jäsen  Ben Cardin  sanoi, että koska republikaanit eivät estäneet kauppoja, he luopuivat perustuslain takaamasta valvontavelvoitteestaan.
 – Meillä on sekä laillinen että moraalinen velvoite varmistaa, että yhdysvaltalaisia aseita ei käytetä ihmisoikeuksien tukahduttamiseen tai väkivaltaan siviilejä vastaan, Cardin sanoi.
 Cardin muistutti Saudi-Arabian maanantaisesta Pohjois-Jemeniin suuntautuneesta tykistöiskusta, jossa kuoli sairaalalähteiden mukaan 13 siviiliä.
 Aiheesta lisää:
 Kongressi haluaa torpata Trumpin asekaupat Saudi-Arabiaan – Myös omalta puolueelta kritiikkiä: "Poistetaan poikkeusvaltuudet"
 Kongressi uhmaa Trumpin Saudi-Arabian-politiikkaa –"USA:n tuki pois sotatoimilta Jemenissä"

Yhdysvaltain senaatti epäonnistui estämään asekaupat Saudi-Arabian kanssa


Summary: Luola sijaitsee alueella, jossa liikkuu paljon retkeilijöitä ja kiipeilijöitä.

Kaksi miestä pelastettiin veden täyttämästä luolasta Baden-Württembergissä Lounais-Saksassa maanantaina.
 Vuoristo-opas ja hänen asiakkaansa jäivät Falkensteinin luolaan sunnuntaina. Luola alkoi rankkasateen myötä täyttyä vedellä, eivätkä miehet enää päässeet luolan suuaukolle.
 Päälle kolmekymppiset miehet odottivat pelastajiaan 650 metrin päässä luolan suuaukosta. Sukeltajat tavoittivat miehet toisella yrittämällä sunnuntai-iltana ja veivät heille ruokaa ja lämpimiä vaatteita.
 Pelastaminen onnistui kuitenkin vasta maanantaina, sillä sunnuntaina vesi virtasi luolassa liian kovasti. Lopulta miehet tuotiin ulos yksitellen. Toinen miehistä vietiin sairaalaan tarkastettavaksi.
 Miesten toiminta on herättänyt kritiikkiä
 Schwabenin Jura -vuorimassiivilla sijaitseva Falkensteinin luola on suosittu turistinähtävyys, jonka läpi virtaa Elsach-joki. Luolaa käytetään säännöllisesti pelastusharjoituksiin. Alueella on paljon vaellusreittejä ja kiipeilymahdollisuuksia.
 Tehtävälle osallistui yhteensä yli 80 pelastusalan ammattilaista. Tapaus on herättänyt myös kritiikkiä oppaan ja hänen asiakkaansa piittaamattomuudesta.
 – Oli satanut jo kaksi päivää. Sen vuoksi oli todella tyhmää mennä sinne, Grabenstettenin pormestari Roland Deh sanoi sanomalehti  Stuttgarter Zeitungille .
 Tapauksesta kertovat muun muassa sanomalehti  Süddeutsche Zeitung , sanomalehti  Stuttgarter Zeitung  ja mediayhtiö  Deutsche Welle .

Vesi saartoi kaksi miestä luolaan Saksassa – retkeilijöiden pelastaminen kesti vuorokauden


Summary: Alajärvellä viikonloppuna kadonnut nuori naisuimari löytyi maanantaina hukkuneena Alajärvestä.

Alajärvellä lauantaina kadonnut uimari on löytynyt hukkuneena. Veden alle vajonnut nuori nainen löytyi Alajärven Pynttäristä maanantaina. Hukkunutta etsittiin koko viikonlopun tuloksetta.
 Kaksi kaksikymppistä paikkakuntalaista nuorta oli ollut veneilemässä ja uimassa Alajärvellä, kun heidän moottoriveneensä oli päässyt tuulen takia karkaamaan. Toinen nuorista oli vajonnut veden alle nousematta enää pintaan.
 Etelä-Pohjanmaan pelastuslaitos sai lauantai-iltana kello 20.21 tehtävän, jonka mukaan yksi ihminen oli veden varassa. Hätäsoitto tehtiin rannalta, jossa soittaja oli kuullut avunhuutoja.
 – Paikalle päässyt vene sai pelastettua miehen. Hän kertoi, että veden varassa on myös toinen, kertoo pelastuspäällikkö  Keijo Kangastie  Etelä-Pohjanmaan pelastuslaitokselta.
 –Se oli ihan viime hetkellä. Hän oli tosi uupunut, kun hänet saatiin pelastettua veneeseen. Omin avuin ei olisi pystynyt nousemaan veneeseen.
 Syynä onnettomuudelle oli uintiretki ja kova aallokko:
 – He olivat menneet uimaan veneestä ja uineet näin useampana iltana. Tuuli yllättänyt ja vienyt veneen karkuun, eivätkä he olleet saaneet uitua sitä kiinni.
 Onnettomuuspaikalla kävi jo lauantaina lukuisa joukko nuorten ystäviä ja kavereita tarjoamassa apuaan.
 – Suru oli käsinkosketeltavaa. Kyllä se hiljaiseksi vetää, Kangastie sanoo.
 Etsintätehtävissä poliisia auttoi Etelä-Pohjanmaan pelastuslaitos sekä vapaaehtoinen pelastuspalvelu.

Alajärvellä kadonnut nuori uimari löytyi hukkuneena


Summary: Tässä vaiheessa kesää on ampiaisyhdyskunta suurimmillaan.

Kesän loppua lähestyessä ampiaispesät ovat täyttyneet ja pesät ovat suurimmillaan. Yleisen käsityksen mukaan ampiaiset ovat juuri tähän aikaan erityisen vihaisia.
 Itä-Suomen yliopiston ympäristö- ja biotieteiden laitoksella soveltavan ekologian apulaisprofessori  Jouni Sorvari  korjaa harhaluulon siitä, että ampiaiset olisivat juuri nyt erityisen vihaisia.
 – Käyttäisin termiä aktiivisimmillaan. Ampiaisia on tähän aikaan kesästä todella paljon, aikuiset ampiaiset tarvitsevat sokeria ja poikaset proteiinia.
 Tämän takia juuri kesäpöydän grilliherkut lihoineen ja limuineen kiinnostavat keltamustia.
 Sorvari kertoo, että juuri ampiaisten suuri lukumäärä saa aikaan vaikutelman, että ampiaiset olisivat aiempaa aktiivisempia.
 – Kyllähän ne ovat aktiivisia jo alkukesästä, mutta huomattavasti pienemmän lukumäärän takia niitä ei samalla tavalla ehkä huomaa.
 Hän kertoo syksyn ja sen säiden mukanaan tuoman ruokapulan olevan toinen ajankohta, jolloin ampiaiset vaikuttavat normaalia aktiivisemmilta.
 – Kun hyönteiset ja kukkivat kasvit loppuvat, tulevat ampiaiset vieläkin hanakammin ruokapöytiin.
 Yhden vuoden kuningatarkunta
 Ampiaisyhdyskunta elää yhden vuoden. Yhdyskunnan kuningatar alkaa keväällä alkaa työstää uutta pesää, koska edellisen vuoden sama pesä ei enää ole käytössä.
 – Pesän rakentaminen alkaa keväällä siinä vaiheessa kun ulkolämpötila päivällä on +10 astetta.
 Ampiaisia vuodesta 2008 tutkinut Sorvari kertoo, että kuningatar on talven jälkeen jo valmiiksi raskaana. Sen ovat hedelmöittäneet edellisen kesän lopussa syntyneet koiraat eli niin sanonut kuhnurit.
 Alku on hidasta, kun ampiaisia on tasan pyöreä nolla kuningattaren lisäksi.
 – Homma etenee portaittain. Työläissukupolvia on kesän aikana useita, joten seuraava sukupolvi on aina isompi kuin edellinen.
 Kesän lopussa vanha kuningatar kuolee. Loppukesästä syntyneet kuhnurit ja tulevat uudet kuningattaret poistuvat pesästä parittelemaan.
 Ampiaisten suuri lukumäärä saa aikaan vaikutelman, että ampiaiset olisivat aiempaa aktiivisempia. Anssi Leppänen / Yle
 Myöhemmin syksyllä uudet kuningattaret menevät talvehtimaan. Muu pesän väki ja uudet kuningattaret raskaaksi saattaneet kuhnurit menehtyvät.
 – Pelkkä kuningatar talvehtii. Paikkoja voivat olla esimerkiksi halkopinot tai vintit.
 Kuningattarilla on niin sanottu siitinsäiliö, johon ne säilövät seuraavan kevään tulevia yhdyskunnan ensimmäisiä asukkaita.
 – Siitinsäiliö hedelmöittää yksi kerrallaan munan, jonka kuningatar yhdyskuntaansa varten munii. Koko säiliö on niin iso, että se riittää koko seuraavan kesän.
 "Paras suojautuminen on olla olematta ärsyttämättä"
 Jouni Sorvari vastaa lakonisesti kysyttäessä, että miten ampiaisilta on helpointa suojautua.
 – Älä ärsytä niitä. Jos huitoo aktiivisesti käsillä, ampiaiset voivat siitä kyllä ärsyyntyä.
 Ärsyyntyminen voi riippua myös oleellisesti siitä, missä pesä sijaitsee.
 – Jos pesä sijaitsee mökillä vaikka rappusten alla ja siitä tampataan jatkuvasti edestakaisin, saattavat ampiaiset siitä ärsyyntyä.
 – Sekin auttaa, että välttää sitä paikkaa, missä pesä on. Loppujen lopuksi samassa pesässä ei ensi vuonna ole kuitenkaan enää asukkeja.
 Pesien koko pysyy Sorvarin mukaan lähes stabiilina. Vaikka ampiaisyhdyskunnan koko olisi määrällisesti paljonkin isompi, ovat pesät samankokoisia.
 Lue lisää:
 Ampiaistutkija murtaa myytin: vettä täynnä oleva muovipussi ei sittenkään pidä pörriäisiä loitolla

Lihat ja limut houkuttelevat nyt nälkäisiä ampiaisia, joita on roppakaupalla – "Aikuiset tarvitsevat sokeria, poikaset proteiinia"


Summary: Belgia joutuu tekemään ympäristöselvityksen ja todistamaan, että reaktoreiden sulkeminen johtaa sähkönjakeluhäiriöihin.

Euroopan unionin tuomioistuin totesi maanantaina Belgian rikkoneen EU:n lakeja päätöksellään jatkaa kahden ikääntyneen ydinreaktorin toimintaa. Tuomioistuimen mukaan Belgian olisi pitänyt tehdä selvitys ympäristövaikutuksista.
 Kiistana ovat maan Hollannin vastaisen rajan tuntumassa sijaitsevat Doel 1- ja Doel 2 -reaktorit. Belgian parlamentti päätti vuonna 2003 ajaa alas maan ikääntyneet ydinvoimalat.
 Doel 1 ja 2 -reaktorit piti alkuperäisen suunnitelman mukaan sammuttaa vuonna 2015. Belgia jatkoi kuitenkin reaktorien toimintaa kymmenellä vuodella sähkökatkojen välttämiseksi. Reaktorit täyttivät tuolloin 40 vuotta, ja niiden kunnostamiseen käytettiin jopa 700 miljoonaa euroa.
 Viranomaiset eivät kuitenkaan tutkineet ympäristövaikutuksia yhtä hyvin kuin uusia voimaloita perustettaessa, minkä vuoksi ympäristöaktivistit toivat tapauksen EU-oikeuteen.
 Maanantaina tuomioistuin määräsi Belgian toteuttamaan ympäristöselvityksen ja todistamaan, että reaktorien sulkeminen johtaisi häiriöihin sähkönjakelussa. Myös naapurimaa Hollannin on osallistuttava selvityksen tekemiseen.
 Keskustelua ydinvoimaloiden käyttöiästä käydään muuallakin
 Belgialla on tällä hetkellä käytössä seitsemän reaktoria. Niistä neljä on Doelin voimalaitoksella ja loput Tihangessa, maan itäosassa.
 Keskustelua ydivoimasta ja voimaloiden käyttöiästä käydään tällä hetkellä monessa maassa.  Uutistoimisto Reutersin  mukaan esimerkiksi Yhdysvallat suunnittelee pidentävänsä ydivoimaloidensa käyttöikää, sillä se pitää ydivoimaa tärkeänä energiaturvallisuudelleen.
 Yhdysvalloilla on miltei 100 toiminnassa olevaa reaktoria, jotka tuottavat jopa viidenneksen maan energiasta.
 Lue lisää:
 Ydinvoima tekee paluuta EU:ssa – Komission energiajohtaja Ylelle: Ilmastopäästöjen nollaaminen vaatisi kymmeniä uusia laitoksia

Tuomioistuin: Belgia rikkoi EU-lakia jatkettuaan vanhojen ydinvoimaloiden toimintaa


Summary: Toinen Angry Birds -elokuva leviää ympäri maailmaa elokuussa.

Elokuvateatterit & elokuvien esittäminen

Suomalaisen peliyhtiö Rovion suositut vihaiset linnut seikkailevat taas valkokankaalla. Toinen  Angry Birds  -elokuva tulee elokuvateattereihin Suomessa elokuun 9. päivänä ja seuraavalla viikolla Yhdysvalloissa. Britit pääsevät näkemään elokuvan jo nyt perjantaista alkaen. Maailmanlaajuisesta levityksestä vastaa taas Hollywood-studio Sony.
 – Ensimmäinen elokuva toi pelin eloon. Tuttuus oli tärkeää. Uudessa elokuvassa on uudet pahikset, kertoo tuottaja  John Cohen .
 – Jos linnut ja possut vain ottaisivat taas yhteen, ei se kiinnostaisi yleisöä toista kertaa.
 Cohen oli tuottajana myös ensimmäisessä elokuvassa, josta tuli menestys kesällä 2016. Aiemmin Cohen oli osallistunut 20th Century Fox -studion animaatio-osaston johtotehtävissä esimerkiksi  Ice Age  -elokuvien tekemiseen. Angry Birds -hankkeisiin kuuluu jatkuva yhteistyö suomalaisten kanssa.
 – Olen käynyt Helsingissä lukuisia kertoja. Kylmimmällä talvisäälläkin, Cohen sanoo.
 – Rakastan Rovion tyyppien huumorintajua ja sitä, että he ovat valmiita antamaan meille mahdollisuuksia viedä juttua uusiin suuntiin.
 Menestyspelistä tuoteperheeksi
 Ensimmäinen  Angry Birds  -peli julkaistiin vuonna 2009. Siitä tuli suurmenestys. Rovio nousi yhdeksi maailman tärkeimmistä mobiilipeliyhtiöistä.
 Pelit olivat kaiken perusta, mutta ne tiedettiin vain yhdeksi tavaksi hyödyntää värikkäiden hahmojen suosiota. Seitsemän vuotta sitten Rovio julkisti päätöksensä viedä linnut Hollywoodiin. Suomalaisyhtiö laittoi itse likoon tuotantobudjetin, 65 miljoonaa euroa. Se oli epätavallista, mutta mahdollisti suuret voitot.
 Pelin siirtäminen tarinalliseksi elokuvaksi ei ole yksinkertaista.
 – Kun teet elokuvaa kirjasta tai vaikka pelistä, olet onnekkaassa asemassa, koska maailma on jo luotu. Mutta toisten työtä pitää myös kunnioittaa, Cohen sanoo.
 – Haasteemme oli sekä pitää kiinni tutusta brändistä että rakentaa sen ympärille kiinnostava tarina.
 Angry Birds -elokuva 2: Tirpanat, Red, Sakke ja Pommi. Sony Pictures Entertainment
 Ensimmäisen elokuvan maailmanlaajuinen elokuvateatteriliikevaihto oli noin 300 miljoonaa euroa. Tuottoa tulee myös striimaus- ja televisio-oikeuksista. Tuotantokulujen ja lipunmyynnin erotus ei silti ole vain voittoa. Maasta riippuen elokuvateatterit ja verotus vievät noin puolet lipunhinnasta, ja markkinointiin käytetään kymmeniä miljoonia.
 Erimielisyyksistä yhteistyöhön
 Elokuvamarkkinat ovat armottomat. Tänä vuonna esimerkiksi suositun  Lego -elokuvan jatko-osa floppasi. Angry Birds -franchisen panokset ovat pitkälti kiinni uudessa elokuvassa.
 Jatko-osaa tehtäessä piti taas pohtia, millaiset vitsit ylittävät kulttuurirajoja Kiinan jättimarkkinoille asti. Verbaalinen huumori ei saa olla liian monimutkaista. Toisaalta animaatio tarjoaa omia mahdollisuuksiaan.
 – Fyysinen komedia on kansainvälisin kieli. Sitä ymmärtävät tyttäreni, minä ja joku maailman toiselta laidalta, Cohen kuvailee.
 Angry Birds -elokuva 2 Talvivarusteissa. Takarivissä vasemmalta Leonard, Mahti Kotka ja Pommi. Eturivissä vasemmalta Oona, Kari, Red, Silver ja Sakke. Sony Pictures Entertainment
 Toisessa elokuvassa linnut ja possut tekevät rauhan, koska niillä on yhteinen vihollinen.
 – Yhteistyöhön taipuminen tarjoaa koomista kitkaa, kertoo elokuvan ohjaaja  Thurop Van Orman .
 Hänen mukaansa käsikirjoittajat miettivät, mitä linnut ja possut eivät tekisi yhdessä ja keksivät tilanteita, joissa ne joutuvat tekemään juuri sitä.
 – Kaikkihan me joudumme olemaan tekemisissä tyyppien kanssa, jotka ovat asioista kanssamme aivan eri mieltä. Jatko-osalla on sanoma: näkökulmien avartaminen kannattaa.
 – Maailmanpolitiikkaa ajatellen se on hyvä ajatus. Mutta emme saarnaa, Van Orman sanoo.

Angry Birds elokuva tulee teattereihin ensi kuussa – tuottaja haluaa pitää kiinni tutusta brändistä


Summary: Ruotsalaiskoululainen on noussut kansainvälisen ilmastokampanjan näkyvimmäksi keulakuvaksi.

16-vuotias ruotsalainen ilmastoaktivisti  Greta Thunberg  pitää johdonmukaisesti kiinni periaatteestaan, eikä käytä lentokonetta matkustaessaan Yhdysvaltoihin. Thunberg osallistuu syyskuun 23. päivä New Yorkissa YK:n ilmastoa käsittelevään huipputapaamiseen, ja aikoo matkustaa paikalle kilpapurjeveneellä.
 Thunberg kertoo matkasuunnitelmistaan Twitter-viestissä.
 Thunberg lähtee matkaan yhdessä isänsä  Svante Thunbergin  kanssa Britanniasta elokuun puolivälissä. Perillä Yhdysvalloissa veneen on määrä olla kaksi viikkoa myöhemmin,  uutisoi Dagens Nyheter -lehti .
 Alus on Malizia II -kilpapurjevene, jonka kapteenina toimii Monacon prinsessan  Carolinen  poika  Pierre Casiraghi . Matkasta kuvataan dokumentti.
 Instagramissa julkaisemassaan viestissä Malizian miehistö kuvailee matkaa kunniaksi ja sanoo tukevansa Thunbergin kampanjaa ilmastonmuutosta vastaan.
 Edessä sapattivuosi ilmaston hyväksi
 Joulukuussa Thunberg matkaa vielä Etelä-Amerikkaan, jossa hän osallistuu YK:n ilmastokokoukseen Chilen Santiagossa.
 Thunberg on kertonut aikovansa pitää ennen lukion aloittamista sapattivuoden, jonka aikana hän voi osallistua ilmastonmuutoksen vastaiseen taisteluun.
 Koululakot ilmaston puolesta aloittanut ruotsalaiskoululainen on noussut kansainvälisen ilmastonmuutoksen vastaisen kampanjan näkyvimmäksi keulakuvaksi.
 Lisää aiheesta:
 Teini-ikäinen ilmastoaktivisti Greta Thunberg palkittiin Ranskassa
 Opec-johtaja hermostui ilmastoaktivisteille – ruotsalainen Greta Thunberg iloitsee: "Paras kohteliaisuus ikinä"
 "Ainoa keino näyttää, että haluamme muutoksia" – Nuoret olivat  ilmastolakossa ympäri maailman

Lentämistä välttelevä ilmastoaktivisti Greta Thunberg matkaa New Yorkiin purjeveneellä – kapteenina on Monacon prinsessa Carolinen poika


Summary: Parhaillaan rakennettava 5G-verkko on Euroopassa niin iso puheenaihe, että Venäjäkin näkee siinä hämmentämispotentiaalin.

Naapurini katsoi toiveikkaasti viereisen talon ullakkoremonttia. Jos tuohon nousee uusia kattohuoneistoja, heidän on pakko repiä katolle pystytetty kännykkämasto alas, hän arveli.
 Naapurini on vuosikymmeniä Saksassa asunut itävaltalainen. Mutta samainen kännykkämasto oli myös sveitsiläisen puolisoni päähuoli, kun mietimme nykyisen Berliinin-asuntomme vuokraamista.
 Kysymyksiä herätti kännykkämaston mahdollinen säteily ja sen vaikutus lapsiin.
 Ylen kirjeenvaihtajien ja avustajien juttusarjassa tartutaan puheenaiheisiin eri puolilla maailmaa  Stina Tuominen / Yle  Venäjä:  Venäjä vihertyy, mutta valtavan jäteongelman ratkaisemiseksi tarvitaan muutakin kuin muovipilleistä luopumista Yhdysvallat:  Mustien autojen saattueet jumittavat liikennettä Washingtonissa – 45 auton kolonna voi kuitenkin olla pelkkää hämäystä Kiina:  Pandan vasemman silmämunan pitää sijaita toisen ja kolmannen ruudun välissä – luovuus ei ole arvo kiinalaisella taidekurssilla Italia:  Italiassa opin, että olen aina syönyt väärin – lukuisat ruokasäännöt vievät maidonkin kahvista Yhdysvallat:  Tavallisena työmatkapyöräilijänä olen USA:ssa harvinaistapaus ja toisinaan avoimen äimistelyn kohde Ruotsi:  Ruotsissa bensakapina kukoistaa Facebookissa ja ilmastoahdistus voi johtaa salalentämiseen
 Alkoi keskustelu , jonka osapuolet paljastuivat yhtenäiskulttuurisen Nokia-Suomen kasvatiksi ja keskieurooppalaiseksi keskusjohdon kyseenalaistajaksi.
 Saksassa kuten myös Sveitsissä kännykkämastot ja parhaillaan rakennettava 5G-mobiiliverkko herättävät selvästi enemmän keskustelua kuin Suomessa. Saksassa poliitikot pohtivat, voiko 5G-urakat antaa kiinalaiselle Huaweille vai myydäänkö samalla pois tietoturva.
 Toinen suuri puheenaihe on 5G-verkon mahdolliset terveysvaikutukset. 5G-verkon säteilyä on tutkittu, mutta kriitikoiden mukaan ei tarpeeksi.
 Debattia käydään niin Facebookin vauvaryhmissä kuin naapurien kanssa. Vanhan kotitalomme rappukäytävän ilmoitustaululle ilmestyi vuorotellen 5G:n turvallisuuden kyseenalaistavia kannanottoja ja niitä huuhaana pitäviä mielipiteitä.
 Kyse ei ole siitä , että saksankielisissä Keski-Euroopassa olisi Suomea enemmän tiedevastaisia salaliittoteoreetikkoja. Kyse on keskustelukulttuurien eroista.
 Keskenään hyvin erilaisten alueiden liittovaltioissa Saksassa ja Sveitsissä koko maata koskeviin päätöksiin suhtaudutaan usein epäluuloisemmin kuin yhtenäisemmässä Suomessa.
 Onkin vaikea kuvitella, että esimerkiksi Pirkanmaa nousisi yksin vastustamaan 5G-verkon rakentamista, kuten Sveitsissä Geneven kantoni on tehnyt.
 Geneven kantoni on päättänyt toistaiseksi jäädyttää uusien 5G-mastojen rakentamisen. Syynä ei ole se, että geneveläiset väittävät kivenkovaan mastojen olevan vaarallisia. He vaativat vain lisää yhteiskunnallista keskustelua aiheesta ennen kuin lisää mastoja rakennetaan.
 Sveitsin pääkaupungissa Bernissä järjestettiin toukokuussa mielenosoitus  5G-verkkoa vastaan. Stefan Wermuth / AFP
 Suomessa luottamus yhteiskunnan instituutioihin on tutkitusti korkea. Suomessa valtaosalle riittää, kun tunnettu viranomainen on tehnyt yhteenvedon tehdyistä tutkimuksista ja antanut sen perusteella suosituksen.
 ( Säteilyturvakeskuksen Stukin  mukaan 5G-verkko ei nykytiedon valossa aiheuta terveysriskejä.)
 Sveitsissä ja Saksassa suosituksiin johtava pohdinta käydään julkisesti. Lehdet siteeraavat eri tutkimuksia. Saksassa tunnettu viikkolehti Der Spiegel pohti viikko sitten otsikolla  Tekeekö kännykkäsäteily sairaaksi?  5g-verkon mahdollisia terveysvaikutuksia. Kriitikkojen mukaan alkamassa on suuri ihmiskoe, jonka vaikutuksia ei tiedetä.
 Vanhan talomme ilmoitustaululle kiinnitettiin nastoilla enemmän tai vähemmän uskottavia tutkimuksia. Facebookin vauvaryhmässä linkitettiin myös venäläiskanava RT:n  juttuja  Euroopan 5G-verkon ongelmista – ongelmista siis propagandakanavan mukaan.
 Venäjän osallistuminen 5G-keskusteluun kertoo siitä, että  Kreml näkee asiassa hämmentämispotentiaalia  ja mahdollisuuden rapauttaa eurooppalaisten luottamusta omien poliitikkojensa päätöksiin.
 Onneksi on tiede , johon nojata, vaikka keskustelu kävisi kuumana.
 Näin kävi myös pohtiessamme uuden asunnon vuokraamista. Kyseenalaistava keskieurooppalainen kävi läpi useita eri tutkimuksia, kun itse päätin uskoa suoraan suomalaisviranomaisten suosituksia.
 Lopputulos oli sama. Kännykkämaston alla on tarpeeksi turvallista asua.

Berliinissä naapurini ahdistuu kännykkämastosta – Saksassa 5G-verkko herättää Suomea enemmän kysymyksiä


Summary: Vanhanen kysyy ehdokkailta esimerkiksi Priden ja Suviseurojen samanaikaisesta kannattamisesta sosiaalisessa mediassa.

"Lataatko someen mieluummin lomakuvia Nizzan rantakahvilasta vai nuotiokahvilta Kolilla?"
 "Sallisitko tulevaisuudessa kustannusten karsimiseksi harvaan asutuilla alueilla joukkoliikenteen ja taksien siirtymisen tietokoneen ohjaamaksi?"
 Muun muassa tällaisia kysymyksiä keskustan kansanedustaja ja puolueen entinen puheenjohtaja  Matti Vanhanen  esittää keskustan puheenjohtajaehdokkaille. Vanhasen vaalikone on julkaistu hänen Suomenmaa-lehden sivuilla olevassa  blogissaan .
 Edellisen kerran Vanhanen laati vaalikoneen vuoden 2012 presidentinvaalien alla.  Suomen Kuvalehdessä  julkaistu kysymyslista keräsi tuolloin runsaasti huomiota.
 Tällä kertaa motivaatio kysymysten laatimiseen syntyi, kun sekä  Antti Kaikkosen  että  Katri Kulmunin  kannattajat olivat pyytäneet Vanhasta ottamaan kantaa ehdokkaiden välillä. Hänestä entisten puheenjohtajien ei pidä tehdä niin.
 Sen sijaan Vanhanen toivoo, että vaalikone herättää ajatuksia keskustan kenttäväessä ja saa heidät esittämään kysymyksiä puheenjohtajakierrokselle lähteville ehdokkaille.
 Koska Kaikkonen ja Kulmuni ovat kiireisiä, Vanhanen ei oleta, että he todella vastaisivat vaalikoneen kysymyksiin.
 Paitsi yhteen.
 Pikkuasioita vai suurta ideologiaa?
 Vaalikoneen viimeinen kysymys on ytimekäs: "Mistä keskustalainen identiteettisi muodostuu?"
 – Toivon, että ehdokkaat vastaisivat tähän julkisesti. On mielenkiintoista, miten he kokevat asian.
 Vanhasen mukaan Amerikassa on puhuttu jo vuosia siirtymästä ideologiapolitiikasta identiteettipolitiikkaan eli siihen, että poliittista kotia ei etsitä aatteesta, vaan ottamalla vahvasti kantaa johonkin yksittäiseen, ajankohtaiseen kysymykseen, joka sitten heijastaa myös poliittista kantaa.
 Vaalikoneessa ajattelutapaa edustaa kuudes kysymys: jakaako ehdokas peukkuja ja kommentteja samana viikonloppuna Pride-kulkueelle ja lestadiolaisten Suviseuroille. Vanhasen mielestä kumpaakin pitää voida peukuttaa.
 – Molemmat ovat osa Suomea ja suomalaisuutta, ei niihin sisälly poliittista ideologiaa. Ihmisillä on niistä paljon henkilökohtaisia mielipiteitä ja keskustalaiset jakautuvat tässä suhteessa. Mutta ei keskustan identiteettiä määritetä tuollaisten kysymysten kautta.
 Vanhanen sanoo halunneensa tuoda kysymyksillä esiin sen, että politiikka on kyllä vai ei -kysymyksiä monimutkaisempaa. Sekä että -vastaukset ovat kuitenkin keskustan kannalta ongelmallisia.
 – Tänä aikana ihmiset odottavat mahdollisimman selkeitä, yksinkertaisia vaihtoehtoja, mutta tälle puolueelle se ei sovi.
 Yhdessä Vanhasen kysymyksistä pyydetään mainitsemaan teemoja, joihin keskusta voisi ottaa selkeän kannan. Tällä hetkellä puolue tunnetaan lähinnä haja-asutusalueiden edun ajamisesta.
 – Täytyy olla muitakin teemoja, joissa keskusta tunnistetaan jommasta kummasta kannasta. Niiden pitäisi olla aihepiirejä, jotka aidosti kiinnostavat ihmisiä, nostattavat tunteita ja ovat niin ajankohtaisia, että ne vaikuttavat puoluevalintaan.
 Keskustan puheenjohtajaehdokkaat Antti Kaikkonen ja Katri Kulmuni toukokuussa. Heikki Saukkomaa / Lehtikuva
 Vanhanen toivoo, että Kaikkonen ja Kulmuni löytävät sellaisia.
 – Toivottavasti he eivät yritä ottaa liian varman päälle, vaan aidosti tuovat itsensä ja alkuperäiset ideansa esiin. Tunnen molemmat ja tiedän, että he ovat lähteneet nimenomaan aatteellisesta innosta mukaan politiikkaan.
 Omat näkemykset vahvasti esillä
 Vanhanen itse ei ole piilotellut näkemyksiään kysymyksiä muotoillessaan. Hän myöntää, että hänen omat ajatuksensa tulevat useampaan otteeseen esiin rivien väleissä.
 Esimerkiksi liikenteen verotusta koskevassa kysymyksessä Vanhanen luonnehtii nykyistä polttoaineen kulutukseen perustuvaa verotustapaa "varmaan pahimmaksi maaseudun kannalta".
 – Osa kysymyksistä nostaa esiin paradokseja politiikassa. Liikenteen verotus on yksi, ja turvapaikanhakijoita koskeva kysymys toinen, Vanhanen sanoo.
 – Lyhyellä tähtäimellä mielellään vastustetaan sitä, että Italiasta otettaisiin tänne Suomeen kuusi tai kahdeksan turvapaikanhakijaa, mutta jos asiaa katsotaan kymmenien vuosien perspektiivillä, niin meidän pitää Venäjän takia olla valmiita hakemaan solidaarisuutta myös muilta EU-mailta.
 Vanhasen vaalikonekysymyksiin voi tutustua  tämän linkin  takaa.
 Keskustelu jutusta on auki klo 20 asti.
 Lue myös:
 Keskustan kannatus valui perussuomalaisille ja puolueiden painoarvo kasvanut – Yle keräsi tuoreimpien eduskuntavaalitutkimusten tuloksia yhteen
 Analyysi: Paniikissa pyörivä keskusta on Rinteen hallituksen heikoin lenkki

Vanhanen laati keskustan puheenjohtajaksi pyrkiville 24 kiperää vaalikonekysymystä, joista erityisesti yhteen hän toivoo julkisia vastauksia


Summary: Vapaalla ollut konstaapeli tunkeutui elokuun lopussa yöaikaan Helsingin Kuusisaaressa sijaitsevalle virka-asunnolle.

Poliisikonstaapelille, jonka epäiltiin viime kesänä yrittäneen tunkeutua Japanin suurlähettilään virka-asuntoon, ei tule syytettä.  Sekavasti käyttäytynyt mies tunkeutui elokuun lopussa  yöaikaan Helsingin Kuusisaaressa sijaitsevan virka-asunnon aidatulle pihalle ja suurlähetystön käytössä olevaan rakennukseen. Teosta epäiltiin vapaalla ollutta konstaapelia, ja asiaa tutkittiin törkeänä julkisrauhan rikkomisena.
 Syyttäjä on kuitenkin tehnyt päätöksen olla nostamatta syytettä, koska tekijään liittyvät rangaistusvastuun edellytykset puuttuvat. Syyttämättäjättämispäätöksen perustelut ovat salaiset, mitä perustellaan julkisuuslain terveystietoja koskevalla pykälällä. Päätöksen mukaan Japanin valtiolla ei ole asiassa vaatimuksia.
 Miehen epäiltiin pyrkineen sisään myös Etelä-Afrikan suurlähetystön tiloihin Lauttasaaressa. Syyttämättäjättämispäätös tehtiin jo huhtikuussa.
 Lue lisää:
 Sekavasti käyttäytynyt poliisi tunkeutui Japanin suurlähettilään virka-asunnon alueelle Helsingissä

Sekavasti käyttäytynyt konstaapeli tunkeutui Japanin suurlähettilään asuntoon Helsingissä – ei saa syytettä


Summary: Taidenäyttely jouduttiin sulkemaan Riihimäellä ilkivallan vuoksi. Tekijät tyhjensivät tiloissa jauhesammuttimia, rikkoivat osan teoksista ja hajottivat paikkoja.

Näky Riihimäen vanhalla lasitehtaalla on lohduton. Hämäläistaiteilijoiden taidenäyttelyn tilat on sotkettu jauhesammuttimella, teoksia rikottu ja tallottu. Tavaroita on heitelty hujan hajan, lamppuja hajoitettu. Näyttelystä on varastettu muun muassa videotykkejä.
 Näyttelyn tiloihin Riihimäen vanhalle lasitehtaalle oli murtauduttu viime viikon torstain ja perjantain välisen yön tai illan aikana. Ilkivallan kohteeksi joutuneen Ars Hämeen taidenäyttelyn vahingot nousevat jopa sataan tuhanteen euroon.
 Kesänäyttelyn ovet jouduttiin laittamaan säppiin etuajassa.
 – Ei ole mitään mahdollisuutta enää jatkaa näyttelyä. Tämä on täysin tuhottu, summaa Ars-Häme ry:n puheenjohtaja  Mika Karhu.
 Nykytaidenäyttelyssä oli esillä 28 taiteilijan teoksia. Näyttely oli rakennettu talkoohengessä, vapaaehtoisvoimin.
 – Onhan se kaikille pettymys. Tähän on tosissaan panostettu ja tätä on tehty omalla kustannuksella. Näyttelystä tuli hyvä, ja sitten se puolivälissä loppuu tällä tavalla kesken, sanoo näyttelyn kuraattori  Simo Ripatti .
 Varkaat olivat jättäneet lattiaan jalanjälkiä.  Meeri Niinistö / Yle
 Reilu viikko sitten  Tila havainnon taustana  -näyttelyyn murtauduttiin ensimmäisen kerran, mutta tuolloin varkaiden mukaan lähtivät vain edulliset kaiuttimet.
 – Näyttää siltä, että videotekniikkaa täältä on tultu hakemaan. Yhtäkään taideteosta ei ole varastettu, tuhottu vain. Ei tämä mikään taidevarkaus ole, sanoo Karhu.
 Karhun mukaan murto on herättänyt kysymyksiä esimerkiksi siitä, miten vastaavanlaisia näyttelyitä voidaan tulevaisuudessa järjestää.
 – Tapaus on ainutlaatuinen niin Suomessa kuin ulkomailla. Lähes 30 vuotisen urani ajalta en muista, että vastaavaa olisi tapahtunut. Ihmiset alkavat pohtimaan, miten tulevaisuudessa tämänkaltaisia näyttelyitä uskaltaa tehdä.
 Karhulta ei heru sympatioita tekijöitä kohtaan.
 – Tällainen teko kertoo siitä, että tekijät ovat täysin vieraantuneita yleisistä moraalikoodeista. Kyseessä voi olla ymmärtämättömyys ja täydellinen välinpitämättömyys siitä, millaisessa ympäristössä riehutaan.
 – Voi olla, että tekijöille tulee täytenä yllätyksenä vahinkojen suuruus, toteaa Karhu.
 Ars Hämeen puheenjohtaja Mika Karhun mukaan vahingot Riihimäen vanhalla lasitehtaalla nousevat jopa sataan tuhanteen euroon.  Meeri Niinistö / Yle
 Poliisi toivoo apua yleisöltä
 Hämeen poliisi tutkii tekoa varkautena ja törkeänä vahingontekona. Poliisilla ei tässä vaiheessa ole epäiltyjä tiedossa.
 Poliisi toivookin yleisön havaintoja torstai-iltapäivän ja perjantaiaamupäivän väliseltä ajalta Riihimäen Vanhan lasitehtaan ympäristöstä.
 – Tekotapa ei ole poikkeuksellinen, mutta se, että murtaudutaan taidenäyttelyyn ja rikotaan taide-esineitä, on harvinaista, kertoo tutkinnanjohtaja, rikoskomisario Lalli Jylhä Hämeen poliisista.
 Poikkeuksellisista havainnoista Riihimäen Vanhan lasitehtaan alueelta voi ilmoittaa poliisin vihjenumeroon 0295 414 222.

Tuhotusta taidenäyttelystä jopa 100 000 euron vahingot – ilkivallantekijät edelleen kateissa


Summary: Poliisi yritti aluksi rauhoittaa miehen etälamauttimella, mutta mies jatkoi poliisin uhkailua aseella.

Poliisin luodista Helsingin Käpylässä kuollut mies oli uhannut poliisipartiota ampuma-aseella tai starttipistoolilla, kertoo valtakunnansyyttäjänvirasto.
 Mies oli käyttäytynyt uhkaavasti poliisia kohtaan, minkä seurauksena poliisipartio ampui kaksi laukausta miestä kohti. Mies kuoli paikan päällä.
 Tapaus sattui  kotihälytystehtävällä Helsingin Käpylässä  lauantaina puolilta päivin.
 Valtakunnansyyttäjänvirasto kertoi tänään, että poliisin aseen käyttö tutkitaan. Syyttäjä selvittää, onko poliisia syytä epäillä rikoksesta. Kyseessä on rutiiniselvitys, joka tehdään joka kerta, kun poliisi ampuu kohti ihmistä.
 Poliisi käyttää asetta Suomessa vain harvoin: Käpylän ampumisen lisäksi 2000-luvulla poliisin aseenkäyttöön on menehtynyt yhteensä kahdeksan ihmistä.
 Lue lisää:
 Yksi henkilö kuoli, kun poliisi ampui kotihälytystehtävän yhteydessä Helsingissä – poliisilla korkea kynnys käyttää asetta

Uutta tietoa Käpylän ampumistapauksesta: Mies oli uhannut poliisipartiota ampuma-aseella tai starttipistoolilla


Summary: Mies yritti työntää raiteille myös kolmannen henkilön, joka pelastui täpärästi.

Saksaa järkyttää tapaus, jossa ennestään tuntematon mies työnsi 8-vuotiaan pojan ja tämän äidin liikkeessä olleen ICE-junan eteen Frankfurtin juna-asemalla maanantaina aamupäivällä.
 Poika kuoli junan törmäyksessä, kun taas hänen 40-vuotias äitinsä ehti pelastautua raiteiden välissä olleelle kävelyalueelle. Silminnäkijöiden mukaan mies yritti työntää raiteille myös kolmannen henkilön, joka onnistui rimpuilemaan pois tilanteesta.
 Frankfurtin poliisi on kertonut Twitterissä, että epäilty tekijä on Eritrean kansalainen.
 40-vuotias epäilty pakeni tekojen jälkeen asemalta, mutta poliisi sai hänet pian kiinni. Poliisi kuulustelee häntä.
 Useampi laituri oli suljettuna Frankfurtin vilkkaalla rautatieasemalla tekojen jälkeen.
 Tämänpäiväisestä teosta uutisoivat muun muassa sanomalehdet  Frankfurter Allgemeine  ja  Süddeutsche Zeitung .
 Nordrhein-Westfalenissa Voerden kaupungissa tapahtui vastaava tapaus vain muutama viikko sitten, kun Saksassa syntynyt Serbian kansalainen työnsi 34-vuotiaan naisen junan alle. Nainen kuoli saamiinsa vammoihin, kertoo muun muassa sanomalehti  Frankfurter Allgemeine.

Tuntematon mies työnsi lapsen ja äidin junan eteen Frankfurtin juna-asemalla – poika kuoli vammoihinsa


Summary: Aluehallintovirasto antoi Attendon pyörittämälle hoivakodille 200 000 euron uhkasakon.

Kangasalan kaupunki on sijoittanut pitkään vanhuksia hoivakotiin, jossa on ollut jatkuvia puutteita. Uusia asukkaita sijoitettiin heinäkuussa, vaikka kaupunki kävi tarkastamassa ongelmien takia hoivakotia jopa päivittäin.
 Aluehallintovirasto Avi on harkinnut jopa hoivakoti Herttuattaren toiminnan keskeyttämistä. Yllätystarkastuksessa asukkaita oli tehostetussa palveluasumisessa paikalla 40, vaikka lupa on myönnetty Avin mukaan vain 25 asukkaalle.
 Avin mukaan asukkaille on myös annettu vääriä, toisille asukkaille tarkoitettuja lääkkeitä. Välillä lääkkeitä on kokonaan unohdettu antaa. Yksiköstä on myös kadonnut huumausaineiksi luettavia lääkkeitä.
 Aluehallintovirasto  antoi viime viikon lopulla  Attendon pyörittämälle hoivakodille 200 000 euron uhkasakon henkilöstövajeen ja lääkehoidon puutteiden vuoksi.
 Vanhukset viettivät paljon aikaa makuulla
 Avin ylitarkastaja  Päivi Ahvenus  sanoo, että vanhukset ovat viettäneet paljon aikaa sängyssä. Osaa vanhuksista ei ole nostettu päivälläkään istuma-asentoon sängyssä.
 – Iltavuorossa vanhuksia on laitettu iltakuntoon jo kello 14 lähtien ja sänkyyn jo kello 15 lähtien, koska on ollut niin vähän henkilökuntaa, Ahvenus kertoo.
 Ylitarkastaja Päivi Ahvenus sanoo, että tilanne oli vakava.  Marjut Suomi / Yle
 Osan asukkaista huoneet oli pidetty lukossa.
 Kyseessä oli Ahvenuksen mukaan ehdottoman vakava tilanne. Hoivakulttuuri pääsi ylitarkastajan mukaan sellaiseksi, että mennään organisaation ehdoilla eikä ajatella hoitoa inhimilliseltä kannalta.
 – Tiedossa ei ole kuolemantapauksia mutta terveyden vaarantumisia.
 Väärän potilaan tietoja
 Puutteet vahvistuivat, kun Avi ja Kangasalan kunta tekivät yllätystarkastuksen hoivakotiin heinäkuun loppupuolella.
 Paikalla olleen lääkärin mukaan haavainfektioita ja makuuhaavoja oli hoivakodissa normaalia enemmän.
 – Lääkäri kertoi, että hoitajat vaihtuvat niin paljon, etteivät tunne asukkaita. Oli ollut tilanne, jossa lääkärille oli kerrottu väärän potilaan tietoja siitä syystä.
 Yksi hoitaja on myös kertonut, että hänen nimensä oli laitettu työvuoroihin, vaikkei hän todellisuudessa ollut töissä. Attendo oli selittänyt Aville, että työvuorolistassa on ollut virhe.
 Liian vähän työntekijöitä
 Valviran myöntämän luvan mukaan Attendo saa tuottaa Herttuattaressa tehostettua palveluasumista 25 vanhukselle ja ilmoituksenvaraista palveluasumista 28 vammaiselle. Tehostettu palveluasuminen tarkoittaa esimerkiksi yöhoitoa.
 Yksikössä oli Avin mukaan 43 henkilöä, joista ainoastaan 2 vammaispalvelupäätöksellä ja 1 tavallisella päätöksellä.
 – Osassa työvuoroja oli ollut kaksi työntekijää, kun olisi tarvittu neljä, Ahvenus sanoo.
 Hoivakoti on ollut auki syyskuusta 2016. Yksiköstä on tullut useita ilmoituksia epäkohdista.
 – Käytännössä koko toiminnan ajan on ollut jonkinnäköistä ongelmaa, Ahvenus sanoo.
 Tänä kesänä tilanne meni niin vakavaksi, että Avi oli päivittäin yhteydessä yksikköön ja lisäksi Kangasalan kunta kävi viikon ajan joka päivä kaksi kertaa katsomassa, montako ihmistä on työvuorossa.
 Yllätyskäynti johti 200 000 euron uhkasakkoon
 Attendo lisäsi työntekijöitä, mutta ei kaikkiin työvuoroihin. Lopulta tehtiin yllätystarkastus, joka johti uhkasakkoon.
 Miksi toimintaa ei keskeytetty?
 – Keskeyttämistä harkittiin. Kuitenkin vastuuhenkilö tuntui ymmärtävän, kuinka vakavasta asiasta on kyse. Kuulemisselvityksessä myönnettiin ongelmat. Katsottiin, että määräys uhkasakolla todennäköisesti saattaa riittää.
 Attendon pitää korjata puutteet 11. elokuuta mennessä. Ainakin henkilöstömäärän ja lääkehoidon pitää olla kunnossa siihen mennessä.
 Valvontaa jopa päivittäin
 Kangasalan kaupunki on Avin mukaan lähettänyt yksikköön uusia asukkaita vielä heinäkuussa, vaikka tiesi ongelmista.
 Kangasalan kaupungin sosiaali- ja terveysjohtaja Marika Lanne sanoo, että kaupunki on tehnyt hoivakotiin lukuisia valvontakäyntejä.  Marjut Suomi / Yle
 Kangasalan kaupungin sosiaali- ja terveysjohtaja  Marika Lanne  sanoo, että kaupunki on tehnyt lukuisia valvontakäyntejä. Heinäkuussa jopa päivittäin.
 – On hyvin poikkeuksellista ja epätavallista, että on käyty joka päivä.
 Tilanteen piti korjaantua ensin helmikuussa ja sitten huhtikuussa ja kaupunki oli siinä käsityksessä, että tilanne paranee.
 – Attendo kertoo, että heillä on haasteita henkilöstön rekrytoinnissa. Sama tilanne on kaupungin omissa yksiköissä.
 Hämmennystä on aiheuttanut myös, voidaanko vanhuksia laittaa vammaisten hoitopaikoille.
 Kangasala sai Lanteen mukaan viime vuonna yli satatuhatta euroa korvauksia Attendolta, koska henkilöstömitoitus ei täyttynyt.
 Kangasalla on pula tehostetuista asumisyksiköistä. Siksi asukkaita on laitettu hoivakotiin, jonka epäkohtia on koko ajan yritetty korjata.
 – Toisessa vaakakupissa painaa turvattomuus kotona, on kaksi huonoa vaihtoehtoa, Lanne kertoo.
 Mikäli Attendo ei saa puutteita kuriin, Kangasalan pitää varautua ottamaan hoivakoti hoitoonsa.
 – Tilanne on huolestuttava kokonaisuudessaan. Surullisin tilanne on, että ikäihmiset eivät ole saaneet hoitoa, jonka he ansaitsevat ja joka heille on luvattu, Marika Lanne sanoo.
 Attendo syyttää hoitajapulaa
 Hoivakodin johtaja ei halunnut kommentoida asiaa. Yle pyysi kommenttia myös Attendolta, joka halusi vastata sähköpostilla. Yhtiön mukaan rekrytointien eteen on tehty töitä jo pitkään ja henkilöstötilanne on parempi.
 – Herttuattaren johtaja on vaihtunut kahdesti vuoden aikana, mikä on osaltaan vaikeuttanut pitkäjänteistä, johdonmukaista kehitystyötä hoivakodissa. Myös hoitajapula on vaikuttanut yksikön toimintaan, Attendon viestintäpäällikkö  Ilona Sammaljärvi  sanoo.
 Yhtiö kertoo organisoineensa lääkkeiden jakamisen ja säilyttämisen uudestaan. Hoivakodissa aloittaa syyskuussa tiiminvetäjä-sairaanhoitaja.
 Attendo on hakenut toimilupaan muutosta kesäkuun alussa Valviralta.
 – Julkisuudessa on keskusteltu paljon myös toimiluvan asukaspaikkamääristä, sillä kulloinenkin asiakasrakenne ei ole täysin vastannut toimilupaa. Asukaspaikkoja talossa on kuitenkin ollut riittävästi eli hoivakodin asukkaat eivät ole asuneet liian pienissä tai epäsopivissa tiloissa, Sammaljärvi sanoo.
 Lue lisää:
 Attendon hoivakoti sai 200 000 euron uhkasakon Kangasalla – asukkaita oli 40, vaikka lupa oli vain 25:lle

Vanhukset yöpuulle jo kolmelta päivällä, vääriä lääkkeitä, useita makuuhaavoja: Kaupunki sijoitti uusia asukkaita moittimaansa hoivakotiin